Hmanthlak Thiam Photographer nih Dawh Tak tak i Hakha Khuapi Hman a Thlakmi Pawl – Salai Kawltu\nMay 26, 2019 salaikawltu Theihtlei (Informative)\nHakha khuapi dawh tak tak i lakmi hmanthlak pawl hi na zoh bal maw? Hi hmanthlak hi Storgaard Photography hna nih an thlakmi an si. Hakha khuapi hmanthlak vialte lak ah aa dawhbik hmanthlak pawl an si men lai. Hmanthlak ning hi aa dawh kho tak tak. Hi hmanthlak hi Hakha hmanthlak vialte lak ah aa dawh bik a si lai. Hakha khuapi hmanthlak zoh pah in Hakha khuathar tlaknak kong hi van rel pah.\nHakha Khuathar Tlaknak Kong\nHalkha, Zathang bawi, hrinthlak lakah, THAI CIN le LIAN NAWL cu, Hakha pi lakah, mifim bik, miral ttha bik, mipuarthau bik an rak si I, khuahra kip an chim hna I,khuakhenlu he an tlung tawn an rak ti hna. Lian Nawn cu a puarthautuk I, an hna a dawh hna, an lu a cumh hna, an rak ti. Phun dang le hring dang chim loin, anmah Zathang hrin lila hmanh a hual hna lo, an rak ti. Cuticun, mi kip um thiam loin a tuah hna I, kawl zongah an pem len, an rak ti.\nVoi khat ah, Hakha pi in kawl ah ramhran ah an rak kal I, Khenglawt, Ciapa chungpa, Hreng Kil fale ZA THAWNG le THIH DAWH nih, sal pakhat veve an tlaih hna. A dang cu an lawngin an kir dih, an rak ti. Halkha an tlun ni ah cun, Halkha pi nih haukapi in an don hna I, an pa Hreng Kil nih vawhla aa thawh. A vawhla cu “ aho fa dah maw e, chuah hauhnar lung a ker cu e, keimah fa dah ngai dong lang e, cawmkhuang I lak in e…aw…!\nLiang Nawn cu a lawng I a kir caah, a ning a zak I, Hreng Kil hna cu a dawh an rak ti. Khenglawt chung vialte cu an thin a runh han I, “ Lian Nawn cu kan lehrulh ahcun Khenglawt le Zathang hrin vialte kan I that dih lai I, pi le pu, tu le fa, kan I hngal ti lai lo,” an ti i Lian Nawn nih a theih i, a meithal aa lak I innlamfanh a zalh hna. Hreng Kil le a fapa, Za Thawng Le Thih Dawh nih, tual I a rung ttum tikah, kan kah lai, an ti I innka chak le thlang in meithal he an rak bawh ve.\nCu thawng cu Hakha pi nih an theih hna I, Lian Nawn cu, “ Na fanh hna ahcun, an tual chung na tlak ah ril ko an in kah lai, Lian Nawn cu, “ Na fanh hna ahcun, an tual chung na tlak ah ril ko an in kah lai, innchung in an in bawh ko, alak ah an thi men lai,” tiah an chimh I inn ah an ttinpi.\nNi khat ah, Hakha cu an khuapi in an I pum I khua an rak khang. Lian Nawn nih cun, Hakha cu um thiam loin a tuah hna caah, Lian Nawn hi, zeitindah kan tuah lai, kan tuar ti hin lo, tiah an ti I an rak I pum. Cu thawng cu Lian Nawn nih a theih hna I puan senpi aa aih I an I pumhnak a langhnak bo in, a dir I, “ Ral nih an kan hranh e, ral nih an kan hranh e,” tiah a au I, a puan senpi cu a zam hnawh hna. Puan senpi an hmuh cun, ral puan ah an rel I, aa pummi hna cu an dihlak in an zam dih.\nVoi kahat cu chunhthahnak ah, Lian Nawn nih Sangpi chung bawi Za Hmung hna a dawh. Sangpi chung vialte cu an thin a tuar ti lo I Lian Nawn hi a lu kan hloh ko cang lai, an ti I khua an rak khang. Thang Ding hrin vialte kan kawh hna lai an ti I Vuangtu bawi, Al Bik cu a mitthi le a lalang he an tlung I, Za Hmung in ahcun, Za Hmung in ahcun, Thang Ding Hrin vialte cu an rak I pum.\nCu thawng cu, Lian Nawn nih a theih I, a sal nute cu a thli in va kal law, an bi ava ngai tuah hna zei khua dah an khan hnga, tiah a thlah. A salnute ih cun a kal I a thli in an bia cu a va ngaih hna. Cu lio ah cun Al Bik nih, “ ka u, khui hi na hna cu ka zoh tuah lai.” Tiah a ti I Za Hmung hnakhaw cu a zoh. Al Bik nih cun a thawh I, “ ka u, na hna cu, fakpi cat a si lo, a thchuak men pei a si ko hi, hi ruangah hin , Lian Nawn lu kan hloh ah cun a ttha lai lo, Hakha cu, khukhen, khenkua nan ngei I, innpil chim ah, tithawl hul loin pei nan kal tawn cu, Lian Nawn lu kan hloh ahcun ahodah Hakha a kilveng kho lai, nan biakmi Rung le Met tal an hna a tla hnga maw, vanni aa let te ko lai,” tiah a ti hna. Cu Al Bik biachim cu, Lian Nawn salnute nih a theih hna I, Lian Nawn cu a va chimh, cu khua an rak khan lioah cun . Lian nawn cu, a puankipi Meithal dong thum he kandap ah a kai I a rak bawh hna.\nA salnute bia a theih cun, kandap cung cun a ttum I, tual ah a meithal cu, khu ruangmang in a thlah I, vawhla a thlorh, THANG DING hrin vialte cu, Al Bik bia an theih cun, Lian Nawn cu thah loin si ko she, tiah bia an chah. A thaizing ah Al Bik cu a mitthi le a lalang he cun an khua leiah kir an zal I, Lian Nawn nih lam in a bawhter hna I , Al Bik cu a inn ah an kirpi I, zu a dah. Siapi a thah. Nangmah nih n aka nunh, tiah a ti I, a rangtum ttha bik laksawng ah a pek.\nLian Nawn cu Al Bik nih a khamh hnu cun, a lung a tthawng chinchin I Hakha pi cu a duh tawk in a hrem in a hrem chin hna. Lo an thawh tik zongah, mi ram ti lo mah ram ti lo, ramnga a duh tawk in a lak hna I, khuasa thiam loin a tuah hna. Ramnga a pe kho lo cu, an chaw a duh tawk in, a tlaih hna. Cu ti I a tuah hna caah cun mi tampi kawl ah an pem. Kawl pem a zalmi hna cu, Hakha pi nih an rak thlauh len hna i hla zongin an rak hloi len hna.\nAn hla cu, “Buh zuan nan tam kawl tam leiah e, cangngal bantawhram put in, Rungcun khuate kan siang hin lo e,” kawl pem a zalmi hna nih cun, hla in an rak leh ve hna. An hla cu, “ Buh zuan lem ah kan kal thai lo e, Lian Nawn ramnga ruangah maw ar bang kan vai kawl ram leiah e,” tiah an rak leh hna. Cuticun, Lian Nawn nih Hakha pi cu a hrem hna I, Darkhuah chungpa, Ro Kual nih, “ Khuathar kan tla lai, khuathar kan tlak lo ahcun Lian Nawn hi kan nawn sual awk lai,” tiah a ti hna. Ro Kual cu Hakha pi nih khuathar tlak cu an thlauh len nain an thlauh khawh lo caah, vokthau in sathalhma an dawh.\nSathalhma dawh a sullam cu, khuadang pem le kal thlauhnak ah, chiatserh thlacamnak I sathah a si. Cutucun an thloh len nain a duh lo caah, “ A si ahcun, tu hnuah maw, khua ka sa kho lo, tiah rak kir tthan lai ci, na kir tthan ahcun voksathau hna bang fawhna luan lai,” tiah chiat an serh. Ro Kual nih cun khuathar kho a rak tlak I Darkhuah chung a unau le Khenglawt Bawmpa chung le Ciapa chung le Thlaceu chung, Nguntual chung, Cinzahle Lailung chung nih, an rak zulh, Darkhuah chung cu, Conglul hrin lawng khuahlun ah cun an rak tang.\nHakha khuathar cu, chiatserh biakamnak sathalhma dawh tuah hnu I, tlakmi a si caah ahohmanh khuahlun ah an rak kir ngam ti lo. Khuahlun I vangeih zong an rak ttih. Khuathar tlangval tu nih khuahlun ngaknu an rak tthit deuh hna. Cuticun saupi an um hnuah, Nguntual chungpa, Lian Dun cu Khuahlun ah a kir tthan. Khuahlun I an um hnuah, Lian Dun cu bawite bawi aa zal I, zinvok a that. A zinvok thahnak voksathau hang ahcun a fapa a bur I a thi, an rak ti. Halkhapi nih chuatserh biakamnak a lonh caah an thi, tiah an rak sonhtarh hna.\nKhuathar an tlak hnuah cun, Ro kual nih a fanu le zong, Khuahlun ah va ngeihter a duh hna lo. Khua dang bawi tu a vatter hna I, chaw le va tampi an rak man. Ro kual cu duhsah tein a hungcho lengmang I, khuathar khua ah tthawngbik le minthang bik ah a cang. Laiphung in sunparnak a tlinh. Khuang voi sarih a cawi. Fanu voi nga a ah. Cakei voi nga a fim.\nRo Kual cu sakap ngai a si I, fung lawngte hmanh titta nel ah tan kua a kap an rak ti. Cuticun Darkhuah chung cu, an hungcho I miralttha, minthang ah an rak cang. Mar ram zongah an kal I sal zong an va tlaih tawn hna. Cucaah cun, Khuahlun zong nih hla an rak phuah hna. An hla cu, “ Hei zoh u law Khuahlun Farhrual zing cicial, a khin dah ngai, THANGHLIANG, RO KUAL le TIN HRANG, ralttha um ti hna,” tiah an rak phuah hna. A hnuah Mar nih cun kan phu kan hlam ve lai, an ti I Hakha cu an rak fuh hna. Tanttim inberh ah, kan nam hna lai, an ti I khuafo lam le Thlantlang lama ttilh lio caah a si I kuhthing cu thingro ah an rel.\nKuhthing ngei cu an khiah tikah an khiak kho lo. Khua muih hnuah, mingiathlaitu an rak thlah hna. Haukapi phak hlan lamthlang ah, Marpa pakhat cu , a ek, eknak ah, thahau nih a tawka ah a duah I, “ Hakha hi tei khawh awk an si lai lo, an thing le an ram hmanh celh an si lo,” tiah atu chan tiang ti lan a si.\nHakha Khuathar an tlak hnuah Ro Kual fapa Ni Lung nih khuahlun Sangte chung bawi, Lian Nawn farnu Dar Men a tthit. Lian Nawn cu Nupi tthit a za ve cang I, Khuahlun Sangpi chung bawi sinah a kal I, “ Zokhua bawi fanu tthi hna ning law nan hna a tla hnga aw,” tiah ruahnak a va hal hna.\nSangpi chung bawi nih cun,j “Khuathar Darkhuah chung bawi va hal hna law, kan in thei lai lo, an ti ahucn kanmah zong nih kan in thlei ve lai lo,” tiah an rakleh. Khuathar ah a va kal I, a far Dar Men va, Ni Lung le a nau Sai Lo cu, “ Zokhua bawi fanu tthi ning law, nan ka thei hnga maw,” tiah a va hal ve hna. Ni Lung le Sai Lo nih cun j, “ kan in thlei lai lo va tthi ko,” tiah bia an rak leh. Cucaah cun, Lian Nawn nih, Zokhua, Khengmual bawi fanu, Men Zing cu a rak tthit.\nNi Lung le Dar Men cu khuangcawi an zal I, thlacamnak siahri tlaih ah cun Lian Nawn cu a puan aa siangsih I, tual ah a vat tum. Ni Lung nih cun a thawh I, “ Lian Nawn, zeidah na tuah lai, tual I na ttum,” tiah a ti I, Lian Nawn nih cun, “ Cangpin zong amah kong pei a zulh cu, Saphai zong amah lam pei a zulh cu, zeitindah ka siahri cu na tlaih hnga, thor pei na tthit cu, ka siahri na tlai kho.” Tiah a ti I,Lian Nawn cu siahri an tlaihter lo.\nLian Nawn cu a ning a zak tuk lengah mi hmai a khap ti lo I a thin tu a hung. Cucaah, inn chungah a va lut I, a farnu Dar Men cu, “Nan ka thlei hrimhrim, na hna kan dawh lai,” tiah zan khuadei thlacam thiam loin a tuah hna, ti a si. Ni Lung nih cun a tawh I, “Lian Nawn na zang vanttha, ka bawikun thiang ko rih seh, na hmuh te lai,” tiah a ti I, Lian Nawn cu a ttin an ti.\nNi Lung nih an bawkun a thian in, an salle rual le unau vialte a pumh hna I zanah khua an khang, An salle cu, “ Lian Nawn hna nan at ngam laimaw,” tiah a hal hna. An salle nih cun, “ Lian Nawn cu, tual parbo ah ra seh, tiah ka auh lai I, a hna cu kan ah ko lai,” tiah a ti, Ni Lung te tualpar ahcun tikhor a um I, Ni Lung te chiarthla cun a kal I, an khuakhanmi bia vialte cu a theih dih hna.\nCu minute nih cun khuahlun ah a va kal in, an khuakhanmi bia vialte cu, thlangum Khenglawt Vanpa chung bawi a va chimh. Khenglawt, Vanpa chungpa nih cun Khuathar Darkhuah chung bawi khuakhanmi bia vialte cu Lian Nawn cu a va chimh chin. Lian Nawn nih cun vok a thah I, a inn chungah, a salle rual he sathluak an ei hnuah, chimthlang lei khua ah an kal I, chimthlang lei khua vialte cu an tlerh hna I, sakhuah le rawlrel an ei hna, Kum thum tiang khuate vialte cu an uk hna.\nCu hnuah cun, Lian Nawn le a salle rual cu, Halkha ah an kir I, Hauka in, “Naisailo, Lian Nawn ka tlung cang, khuate sawmthum he fawh ka tlun e,” tiah vawhla aa thawhi, a min aa chal. Cu thawng cu Khuathar Darkhuah chung nih an theih I, “ Lian Nawn cu, ra seh siapa in kan rem lai, tiah mi an thlah hna. Lian Nawn cu, Khuathar ah cun a kal I siapi in an rak rem I, cu hnu cun dai tein an um. (Ps.Wunna Kyaw Htin Pu Ngun To (2007) chung in lak mi a si.)\nPhoto Credit: Storgaard Photography\nPrevious Post:Thinzar Wint Kyaw Darling Nih Kawlram A Van Phan Cang\nNext Post:Rev.Thomas Tial Uk Sermon Tha Takmi


Coronavirus in a dam tthan hnuah Putar pakhat cu mitthli he bia a chim; A bia chim mi cu a dik tuk hrinhrang\nMah putar pa bia chim mi nih Chinmi zong lung fim kan chim cang ko seh, nun hi zeitluk in dah a sunglawi ti mah putar pa nih a fian nak ruang bik cu Coronavirus a ngei hnuah a si. Mah Italy Putar pa hi Coronavirus zawtnak a ngei ve i, a tuarngai caah siizung ICU room ah chia a si. Cun sibawi pawl nih ventilator hmang in fakpi in an zohkhen. Mah Italy pa hi kum 93 a si.\nBe the first to comment on "Coronavirus in a dam tthan hnuah Putar pakhat cu mitthli he bia a chim; A bia chim mi cu a dik tuk hrinhrang"


Miphun Tanh Le Dirpi Ah A Caan Rikhiah Um Lo, A Zungzal In A Caan Si. – Lai Lungrawn Post\nOctober 18, 2020 October 18, 2020 admin Chin News\nMiphun Tanh Le Dirpi Ah A Caan Rikhiah Um Lo, A Zungzal In A Caan Si. Laimi kan i funtom khawh lo ruangah kan thangcho kho lo kan ti. Kan thancho khawhnak hnga i funtom hna uhsihlaw kan ti ah le nan duh fawn lo. Kawl nih an kan serhsat e, an kan namneh e, an kan neek e kan ti. Kawl nih an kan serhsat nak in i chanchuahnak caah kan miphun hmunkhat te ah dirti in le tangti hna uhsihlaw kan ti ah le nan duh hoi lo. Kan miphun party dirpi caan a si rih lo e, a tuan tuk e nan ti. Phunghram remh taak hmasa a hau e nan ti hoi.\nNLD lawng phunghram a remh khotu ding an si nan ti. NLD nih hin kum 5 an kan uk chungah phunghram an remh kho lo i remhkhawhnak lam zong an ngei lo. Bia pakhat tein hal kan duh hna. Zeitik ah dah NLD nih hin phunghram cu an kan remhpiak khawh lai? A ni caan tah nan kan chim kho lai maw? Phunghram remh hlan cu NLD tanh ding nan ti si kaw, NLD nih hin kum 5 chung ah an remh kho lo i, a tu a ra lai mi kum 5 chungah hin remh kho than hna hlah sehlaw tah, mah tiin cun mah an mah cu kan hngah lengmang ko kun hna lai?\nZeitik ah an remh khawh lai ti hmanh aa fiang lo mi cu ma mitcaw hna beisei in cun kan hngah lengmang ko hna lai? NCA lawng lawng in remh khawhnak lam a um an ti i NCA ah Dr. Lian Hmung zong nih kan miphun party ka hlam tuk hna e tiah a timi khi kan i fiang kho hrim hrim hna lo maw? Cun kan miphun Party a thawn thawngin NLD he ral kan si lai tinak a si tung lo. Kan miphun ca i thatnak ahcun kan dirti ko lai i, kan miphun caah chiatnak a si ahcun a herh le ral zong kan si ko lai. Party dang dang kan si ruangah kan tang ti in kan dir ti lai lo tinak a si hlei lo. A herh ning in thil hi tuah le kal ti khawh a si ko.\nCun kan miphun chungin Rakhine ram, Makuai ram le Sakain ram then ah a um i an tlau cang lai ma, tiin le zei miphun ka si ti hmanh aa hngal huaha ti lo mi hna hmanh nih lungtho tein le lawm tein kan miphun funtom caan a cu cang tiah an dir lio ah hin, kan nih a hrampi a si mi hna nih hin a si kho e tiah ma kan ti kun hna lai? Rak i tuak cio uh, khua hi a faak deuhin ruattuah hna u sih. Kan miphun dirpinak ah hin a caan a si rih le si rih lo a um lo. A zungzal in a caan si. Credit: Tawk Awi Thang SangteChung


Democrats pawl nih khrihfa zumhning an kalpi ning hi khrihfa zumhnak a filter chin lengmang. – Hakha Cherry\nDemocrats pawl nih khrihfa zumhning an kalpi ning hi khrihfa zumhnak a filter chin lengmang. God’ timi biafang zong an rem lo, In God We Trust” timi zong an rem lo. US ramsertu hna, founding father hna nih an zumhnak kutzung in an tuahmi thil paohpaoh cu an rem lo. Democrats pawl nih US caan sau an hruai ahcun, US dollar cung i an tialmi, In God We Trust” timi le Capital Hill chung i, “In God We Trust” timi vialte zong an hrawh dih te lai tiah ka ruah. God” timi biafang an rem lomi hrimhrim hi khuaruahhar an si.Credit-Salai Lairamthang\nTedim ah COVID-19 zawtnak in minung pakhat a thi


Myaung Ah Nu Ralkap Phu An Dirh (Oct 26 thawngpang biapi deuh hna) – Onlinenungak\nMyaung Ah Nu Ralkap Phu An Dirh (Oct 26 thawngpang biapi deuh hna)\nMyaung Ah Nu Ralkap Phu An Dirh: Ralhrangbu doh dingin Myaung (မြောင်) peng chungah nu ralkap phu Myaung Women Warriors -MWW dirh a si cang tiah Oct 26, tuni ah an thanh.\nNu hi dothlennak ah an biapi tuk ve, pa nak in thazaang nem deuh an si nain anmah loin dohlennak hlawhtlin a har. Nawlngeihnak an lakka tein nunnak pek in a ralhrang uknak a doha cu nu an si. Tutan dothlennak zongah nunnak a pe hmasa bikmi cu nu an si. Cucaah atu atu bantukin nu ralkap kan dirhnak a si tiah an thanh.\nMWW hruaitu pakhat nih “Kanmah cu hramhram in nawlngeihnak latu ralhrangbu a cohlang lomi kan si. Pa hna bantukin khongton uknak dohnak ah thazaang dihlak chuah in kan i tel lai” tiah a chim.\nDawei (ထားဝယ်) Pyusawhtee Phu Nih Mizapi Cu An Hro Hna: Thanintarri(တနသင်္ာရီ) ramthen, Dawei ah Pyusawhtee phu nih rahrang lungtlinpi nak lam zawhnak ah nan kan zulh lo ahcun kan in thah hna lai tiah mizapi hna cu an kan hro tiah khuami hna nih an chim.\nDawei ah October 26 ni tuah mi ralhrang lungtlinpi nak puai ah nan rat lo ahcun nan chungkhar in kan nin thah hna lai tiah Pyusawhtee hruaitu Aung Sing nih veng chung mi cu an hro hna tiah theih a si.\nMah leng ah Yee Pyo( ရေဖြူ) peng chung i ralhrang he ca naihniammi khua ah a um mi hna cu Dawei khuapi ah tuahding mi ralhrang lungtlinpi nak ah nan ra lai tiah ralhrangbu hna le khuabawi hna nih an hro hna tiah Than Lwin Khet News nih a tial.\nNawlngeihnak Lak Hnu Ni (267) Chungah Thah A Tongmi 1199 An Si Cang: AAPP nih October 25 tiang a thanh ningah Myanmar ram chungah ralhrang nih nawlngeihnak an lak hnu ni ( 267 ) chungah ralhrang nih an thah rammi ( 1199 ) an si cang. Tlaih a tongmi 9193 an si i atu tiang ah thong chung um rih mi 7042 tiang an si cang. Cun tlaih dingah an thanhmi( 1954 ) an si cang. Ralhrangbu hna thahnak in Yangon khuapi ah a thi mi an tambik tiah Than Lwin Times nih a laughter.\nThaton ah ralhrang sin thawngpetu dalan Thar Phoe cu beer a din lio ah thah a tong: Mon ramkulh, Thaton peng chung um ralhrang phu sin thawngpetu dalan Thar Phoe cu meithal kah a ton caah a thi tiah khuami nih an chim.\nNizaan October 25 ni zaanlei suimilam 4:00 luan hrawngah Thaton mipi vengtu le Thaton khuachung ah a cawlcangmi mipi ralkap hna fonh in Thaton peng ta-ya sehzung pawng Htoo beer dawr ah a thumi dalan Thar Phoe cu beer a din lio ah meithal in kah a tong i a hmun ah cun a thi colh, a pawngah a thumi a hawile minung 3 zong hliam an tuar tiah theih a si.\nDalan Thar Phoe cu bawmchantu(ပရဟိတ) lemcang in rithai sii phunphun a phortu a si, a luancia March thla ah khan mibawmchantu (ပရဟိတ) motor in rithai sii cu Pha-aan(ဘားအံ) lei a phorh lio ah ralhrang nih checkhlat in hmuh a si ko na in, zeihmanh hmalak nak tuahpiak lo in an rak kalter tiah khuami nih an chim.\nKhuami pakhat nih “Thar Phoe cu bawmchantu (ပရဟိတ) bantukin a um, zaan ah palik sakhan ah a kal i thawng a pek hna, lamzawhnak kan tuah lio zongah hman a kan thlak i palik sin ah thawng a pek” tiah a chim.\nDalan Thar Phoe cu ralhrang nih nawlngeihnak an lak chungah midang bawmchantu (ပရဟိတ) bantukin lemcang a cang i rithai sii a zuar, ralhrang sinah i fonh in mipi humhimnak hnorsuan in a tuahmi thil vialte ruangah a tubantuk in kan thah hi a si tiah Thaton-PDF chungtel pakhat nih a chim tiah Than Lwin Khat nih a tial.\nDothlennak ah dalan hna hi dawnkhamtu ngan bik pakhat an si ve caah fiangtein theihmi hna cu an fimhlawm thluamah cang hna. Dawtnak le zaangfahnak langhter awk a tha ti lo. Dalan a si ko tiah theihfianmi hna cu kan hmuh hna nak poah ah kan fimhlawm ko hna lai tiah dothlennak tuahtu mipi ralkap hna nih an chim.\nMonyua Duh-ye-oh(ဒုရဲအုပ်) Win Kyaw Myo le palik pakhat cu SIA nih an thah hna: Sagaing ramthen, Monyua ah KTV in a rak lawmi duh-ye-oah (ဒုရဲအုပ်) Win Kyaw Myo le palik pakaht cu nihin zinglei ah SIA nih an kah hna i a hmun ah an thi. An meithalle kuan an lak khawh hnuah an kaltak hna. An ruak cu nihin zinglei suimilam 6:00 ah ralhrang nih an char tiah Regional News Agency nih a langhter.\nSIA hruaitu Khun Sa nih “Nihin zinglei suimilam 4:00 luan hrawngah, KTV in an rak lawi lio cu lampi in kan bawh hna kan kap hna, anmah zong nih an kan kah ve. Duh-ye-oah (ဒုရဲအုပ်) tel in palik pahnih cu cuka hmun cun an thi colh. An i kenmi meithal le kuan zong kan lak khawh, kanmah lei pakhat hmanh hliam kan tuar lo” tiah Regional News Agency ah a chim.\nA thimi palik pahnih ruak cu nihin zinglei suimilam 6:00 hrawngah ralhrang nih an lak hna i checkhlatnak an tuah hna tiah Khit Thit Media nih a tial.\nUS President nih Myanmar ngakchia nu sin ah cakuat a leh: American ram California ramkulh ah a ummi Myanmar rammi siangngakchia pakhat nih Myanmar ramkhel kong he pehtlai in a tialmi cakuat cu October 26 ah president Joe Biden nih calehnak a tuah.\nWhite House Seal (တံဆိပ်)a telmi cakuat cu president Joe Biden nih a hmanthlak he cakuat lehnak ah a kuat tiah ngakchia nu i a nu nih amah social media ah a langhter.\nNgakchia lawng a si rih mi nu pakhat Doreas nih ralhrang nih Myanmar ram mipi hna cungah hramhram an thil tuahmi vialte cu vedio le hmanthlak in ka hmuh hnuah ka lung a tha lo tuk tiah a chim.\nDoreas a nu nih cun “A khuaruah mi cu a ka chimh i president Joe Biden sinah ca kuat ka duh, a address ka kawl piak a ti caah Google ah ka kawl i ka piak, ca a tial i a ka relter, ka zohpiak tikah a khuaruah mi cu a thuk ngaingai, tha ten van tial than tiah ka ti, a thaizing ah white house ah ka kuat cang ka nu tiah a ka chimh” tiin amah social media ah a langhter.\nCu ngakchia nu Doreas nih cun Myanmar ram chungah ummi ralzaam hna le amah a pi le chungkhat hna caah a lung that lo nak kong, ngakchia zong ramlak ah humhim nak tha a umlo nak hmun ah an umnak kong, ei thaw zong ei kholo in an umnak le zaangfaktuk an sinak kong hna cu a President sinah cakuat a tial.\nPresident Biden nih cun “Nangmah na ruahmi le tuarnak hna cu na ka theihter caah ka lawm tuk. Vice president le keimah cu siangngakchia hna sinin atubantuk ruahnak chuahpi mi hi theih a duh mi kan si. Kum no te na si na in, nangmah sinah hmailei a thleng kho i tuanbia a tial khomi sinak a um” tiah cakuah lehnak a tuah.\nDoreas nih hin October 20 ah cakuat cu a tial i October 26 ah President sin in lehnak a hmuh hi a si. Ramchung ah electric tlanglawng le khuapi chungah electric motor a um dih lai tiah ralhrangbu hruaitu nih a chim: Myanmar ram chungah electric tlanglawng lam tuah in electric tlanglawng le khuachung zongah electric motor hman an si lai tiah ralhrangbuhruaitu Min Awng Hlaing nih a chim. Hi bia hi October 25, Naypyidaw ah tuahmi ralhrangbu hruaitu hna meeting ah a chimmi a si.\nHramhram in nawlngeihnak latu ralhrang hruaitu nih “Public Transportation cu kamah nih thazaang kan pek a herh, cu Public Transportation hmun ah electric kan hman khawh a si ahcun thathnemnak tampi a um lai. Curuang ah electricity thazaang tampi chuah khawh nak dingah kan i zuamnak hi a si. Ramchung hmun kip ah electric tlanglawng kal khawh nak kan tuah lai. Khuapi chungah hmanmi motor hna cu electric motor an si lai. Cu thil a can khawhnak dingah caan lak a hau, tuaktannak zeimawzat a tlamtlin ah cun fakthanhnak kan tuah lai. Kum zeimawzat hnuah cun electric motor hman caan ah thlen a si lai. Pumpak zong nih hman an si te lai, cu ti kan tuah lo a si ahcun hnuah kan tang lai, petrol kan chambau te lai” tiah a chim.\nCu lengah fertilizer sehzung sak ding le, bi-lat-may (ဘိလပ်မြေ) le thir tlamtling ten chuahkhawh nak dingah a kuttang vuanci hna cu a fial hna DVB nih a langhter. Hakha in a kirmi ralhrang hna nih lampi an firmi thilri hna cu motor khat tein an phorh i Kalaymyo lei ah an kal\nChin ramkulh, Hakha in Falam lei ah nizaan October 25, zaanlei ah a phanmi ralhrang hna cu lam pawng khua hna ah an taang pah i an hmuhmi thilri paoh an fir i motor cu khat tein Kalaymyo leiah an kir cang tiah theih a si.\nKalay ah a kir thanmi ralhrang motor hi 56 an si i, nihin October 26 zinglei ah Falam in an chuak cang. Cu ralhrang hna nih cun Hakha-Falam kar khua i minung umnak inn hna cu bauh in thilri an fir, TV, thutdan, facang tun hna le inn chung hmanmi thilri tampi hna cu an i kal pi tiah Falam khua in mit hmutu hna nih an chim.\nCNLD upa pakhat nih “Khua cheukhat cu a ruang um l in mei an khangh piak hna, biaknak he a pehtlai mi inn, khuachung thilri vialte an hrawh dih, man ngei deuhmi thilri vialte cu an fir dih, sualnak ngeilo mipi hna cu an thah hna, hi hña pawl hi mifir, damiah menmen an si lo, phundang in chim ahcun ta-pung (terrorist) an si. Cu nih cun cozah pakhat in dir an duh, Min Awng Hlaing le a minung hna cu ningzah an hngal lo” tiah nih a chim. Ref: Mizzima. The Chin Post


Ram hruaitu hna hi Coronavirus dohnak kong ah a hmai ah hruaitu ding kan si awk a si- Senator Pacman\nA bia chim mi uar um bak ko. Zumtu tha kan ti mi cu mah bantuk hi a si ding a si, Boxing world ah mi tampi nih an uar tuk mi le duh tuk mi, Jesuh a bochan tuk mi le mi sifak caah fakpi in rian a ttuan mi le tangka hmangin mi sifak a bawmh tawn mi Philipine Senator Pacman bia chim mi cu uar um bak ko. Rian ttuantu lungput cu mah bantuk hi a si ding a si.\nBoxer Pacman nih a chim bantuk in Coronavirus ruangah an ram Philippines caah tangka tampi le Testing kits caah 50,000 le face masks 700,000 a cawk cu, cu cu siizung inn tampi sin ah a pek hna. Mah kong hi media nih an hal i, Ttih ruangah i thup ding kan si lo.\nHruaitu kan si ah cun hmai hruaitu kan si cun a hmai ah kan kal ding a si, mipi nih kan sinak hi a tak in hmuh hna seh tiin a leh hna. Cun mah bantuk ka tuah mi ruang kapkhat cu mi sifak ka si i, sifak in a thangcho mi ka si caah mi sifak dirhmun cu ka theih tuk mi a si caah mah bantuk in ka tuah mi a si tiin a chim chap.\nSipin, meithat le ralkap i bawm in hakha khuachung biakinn le lam ah lungrul thahnak sii an kah>>>>> COVID-19 Chinram chung ah a karh lo nakhnga Chin Ramkulh chung mibu umnak, biakinn le lam pawl ah rungrul thahnak sii Sipin, Meithat le Ralkap i bawm in an kah tiah kan theih.\n“Atu rungrul thahnak sii kan kah mi a sii hi sii-inn lei nih an kan pek i, Ralkap, Sipin le Meithat zung i bawm in kan kah. Meithat zung lei nih lam kam deuh hi tuanvo an lak. Sipin le Ralkap nih mibu umnak biakinn lei tuanvo kan lak,” tiah Sipin zung riantuan pakhat nih a chim.\nRungrul sii kah hi 2020 March 29 in an thok i, Hakha khuachung Khrihfabu biakinn a tam deuh cu an kah pah dih cang. 2020 April 1 zong ah Minister Pu Pau Lun Min Thang le Minister Pu Soe Htet telh in RC biakinn le HBC biakinn ah rungrul thahnak sii an kah.\nRungrul thahnak sii kah kong he pehtlai in Minister Pu Soe Htet nih, “COVID-19 a karh lo nakhnga mibu umnak biakinn lei nih sii kahpiak ding in an kan hal a si ahcun kan kahpiak hna lai. Cun, tangka a dih ding mi zong Ramkulh Cozah lei nih tuanvo kan lak lai,” tiah a chim.\nBe the first to comment on "Ram hruaitu hna hi Coronavirus dohnak kong ah a hmai ah hruaitu ding kan si awk a si- Senator Pacman"


Salai Lairamthang Nih President Donald Trump Kong A Chimmi Cu Ahmaan Kho Taktak – Chin World News Evening\nSalai Lairamthang Nih President Donald Trump Kong A Chimmi Cu Ahmaan Kho Taktak\nMarch 2, 2020 Salai Van Hmuhning\nSalai Lairamthang nih President Donald Trump kong a Facebook cahmaiah a tarmi cu comment a tam ngaingai. Biaknak lei kan pale cheukhat zong nih anmah ruahnak le an hmuhning a chimmi zong an um len ve. Cu comment cheukhat pawl cu kan rak tar chih.\n“Laimi President si lo, Malaysia le India president zong si lo. The President of United State si ko. A dikning le a sining te si ko US ram thatnak ahcun a herhning in a tuah ko lai. Laimi President siseh law, Laimi caah a tha bik in a tuah ding si ve ko. Mah ram thatnak tuah hmasa lo cun maw ramdang mi le mi ramdang thatnak cu a tuah hmasa lai.? A thimtu zong nih US rampi caah an thimmi a si hi ka hngalh a hau”, Salai Lairamthang nih a FB ah a ttial.\nComment cheukhat: Joel Pengthang: Nizan, kan Biakinn luhnak ah kan sawmmi MIT principle Rev. Dr Samuel Ngun Ling nih cun mipem sapang le khualtlung zong a daw lomi, rum ruangah President a tuanmi Trump a tanhmi Laimi cu mihrut nan si a kan ti ko cu teh,, loh bak si.\nSalai Lairamthang: Joel Pengthang Laimmi mipeem le sapang ca lawng in a tuak caah si kho. US mipi le rampica le khrihfa caah cun kan pu tluk a thami an um lo. Rakhine Ram In Rohingya pawl khi Laimi nih zohkhenh ko hna hme u. Mah tluk in mi zang nan fah hna ahcun.\nJoel Pengthang: Salai Lairamthang Aw, mah ticun nizan ah a sermonnak bak ah an kan thuat ko cu teh. Keimah cu Rohingzia zoh khenh cu na ka fial ee. Ka zoh hna lai tiah bia kan kamh bal tung lo hme,,, mah chungkhar hmanh ka zohkhenh kho hna lai.\nNgun Cin Par: Pu Trump ban tuk minung nih hin a luan cia kum 12 hrawng khan President rak tuan seh Nang te kei te USA vulei cu kan lam lo hrim hrim, Mi Fir bang in thuhnawh bu in Mexico lei in maw, tangka tam pi dih le thong tlak pah he USA a phan mi te lawng khua an sa hnga ti hi tuak pah bu in zawn ruah nak angei lo mi Laimi nih va tanh peng hi hruh phunkhat ka ti ve.\nSalai Lairamthang: US um cang hnu ahcun immigration policy pakhat te lawng in tuak phung si ti lo, National Security, economic le religious Freedom zong tuak chih a hau. Trump nih Visa kongah Restriction atuahmi hi Laimi ca theng te ah atuahmi a si lo. A va hnursuan chinmi tu a si. Kanmah lei chambaunak tampi a um. Malaysia lei tlangrai an van phurhmi, min a khatmi, refugees min a cawmi, chuah kum a khatmi, SS number tiang in a khatmi kan um. Kanmah dawh kan rak sual tuk ve hi awh. Immigrant Visa a banmi cu Ram 6 tluk ah a tuahmi a si. Nangah himnak ca zongah a tuahmi a si. President Trump policy hi kan uar lonak tampi a um ve ko. Democrats pawl kan ttanh hna ahcun Khrihfa caah himnak a um lo. US aphan hmasa i Laimi tam deuh hi Republican presdient Gorge W.Bush nih a kan laakmi a si. Trump chan zongah an kan laak thluahmah thiam ko. A tlawm le a tam lawnglawng a dang.\nNgun Cin Par: Salai Lairamthang , si, aphun phun tuak ah cun na chim mi hi ahman ko la, si nan kei cu a phun phun in a tuak tan awk ka hngal lo nan, Bush chan. Obama chan lio Laimi a tom tom in kan mang manh phak lo US ram pi kan van phak i, atu Pu T. a van Bawi hnu aphan thar an hei tlawm ning, atu i Lai lei nupi pasal ai thi mi pawl, lak nak ding ah avan hnursuan tuk tik ah ka lung tha lo tuk i ka van au ve ta ko lo maw. Ruah nak tha tha he na ca post mi leh nak na tuah khawh mi cung ah kan thangthat tuk!\nNote: Hihi Salai Lairamthang nih a timeline ah attialmi commnet cheukhat pawl khawmhsuakmi a si.\nDr. Aung Myint Thang Nih Holhtheihlo A Ti Nain Rev. Hoi Cung Tum Nih Cun Holh Dang Tiah A Hman-Video


SUPREME Court Justice Ruth B Ginsburg Sizung Phan – Myanmar Chin\nSUPREME Court Justice Ruth B Ginsburg Sizung Phan\nJuly 18, 2020 Myanmar Chin World 0\nTu thla chung cu online ka cacawn mi nih a ka nenh caah zei thawngpang hmanh ka tial kho lo. Zahan zan ah second course ka laakmi exam ka tuah dih I, assignment tialmi, ka kuat dih caah tu zanlei ah thawngpang tlawmpal te kan dangh hna.\nKum 87 renglo a si cangmi, Supreme court Justice Ruth Bader Ginsburg cu cancer zawtnak in sizung a phan than. Asinain Suprem Court in ttum ka tim rih lo” tiah statement a chuah. June 19 in Chemotherapy an thawk lai. June 13 khan a taklin, a khuasih caah Maryland Baltimore i Johns Hopkins sizung ah an tlikpi. A rian aphuah sual ahcun President Trump le conservative caah thawngtha taktak a si lai. 1993 ah President hlun Bill Clinton nih Supreme court ah rian a rak pekmi a si. Suprem court Justice vialte lak ah liberal ruahnak a hrim bikmi a si an ti. Suprem court biaceih bawi cu thih hlan lo, an tuan khawh chung tuan a si. President nih rian apek nain Presdient lila nih nih aphuak kho ti hna lo, cucaah supreme court biaceih bawi thutdan cu President thim tluk tein a biapi. An thim cangmi hna cu a tlawm bik, kum 30 in kum 40 tiang a nguh caah liberal le conservative president thimmi hna nih anmah ruahnak a pommi, biaceihbawi rian pek an I zuam.\nCorona Virus A Karh\nCorona Virus cu vawlei pumpi a cul dih hnu ah a voi 2nak, second wave nih cul than a timh tiah an ruah. US ah cun California, Florida, Geogia, South Carolina le Taxes ah biatak tein a karh. Philipine, Australia, India, Spain, Portugal, UK, Germany, Hongkong le China khualipi Beijing ah a khar than ti a si. US ah 3.6 million zawtnak ngei balmi an si. Zawtnak in minung 138753 an thi cang. A dam thanmi million pakhat renglo an si. Virus test a tuahmi 48 millions an si.\nCovic-19 Vaccine mRNA-1273\nCoronavirs ikhamhnak sii, cu serchuah dingah company 40 renglo nih an I zuam cuahmah lio a si. Mah hna lak ah hmaisuang in hnisaknak a tuah khomi cu Moderna Inc nih an serhmi mRNA-1273 a si.\nModerna le National Instutitue of Allergy and infectious Disease an I bawm I, minung 45 cu thla 4 chung an hnisak hna hnu ah side affect a um lo caah thawngpang tha ngaingai a si. Kum 55 in a chunglei minung pawl an hnisak rih hna lai I, zeihmanh a hnursuan mi a um lo ahcun kum khat ah billion pakhat renglo kan chuah khawh lai tiah an chim.\nPresident Thimnak Poll Zumh Awk Tlak Maw?\nUS President thimnak poll a phunphun a chuak. Joe Biden cu teinak an coter peng. Asinain 2016 bantuk a chuak kho thiamthiam tiah an ruah. Zeicatiah 2016 lio ah Hillary Clinton cu opinion poll ah teinak a coter peng, asinain thimnak result taktak a chuah tik ahcun Donald Trump nih a tei diam. Tukum thimnak zong hi 2016 bantuk a si kho. Zeicatiah holh loin dai tein a ummi, Silent Majority” pawl nih zei bia hmanh an chim duh rih lo. Thimfung thlak ni taktak ah an duhmi candidate cu thimfung an bungh hnawh lai I, teinak a co lai tiah an zumh.\nLiberal state tiah a minthang bikmi state cu California le New York an si. Cu hmanh ah California hi a minthang khun. California cu liberal pawl an ruhnak le an chahnak hmun a si lawng si loin Pathian zei ah a rel lomi, Hollywood pawl nih hmunhma a khuarnak hmun a si. Hollywood nih Habit timi movie pakhat thlak an timh I, Bawi Jesuh cu lesbian timi, nule nu aa duhmi ah canter an timh. Bawi Jesuh lemcang a tuan dingmi fidi cu Michael Jackson fanu, Paris Jackson a si lai an ti. Mah movie thlak dingmi cu khrihfa pawl an thin a phawh hna caah signature campaign an tuah I, movie thlak lo dingah minung 300,000 nih minsen an thut cang. Hollywood pawl nih hin Pathian zei rel lonak movie an thlak pah lengmang.\nFederal Unemployment Benefits $600\nCoronavirus zawtnak ruangah rian an dinhter mi hna le rian phuah a tongmi hna cu Federal cozah nih state cozah pekmi unemployment benefit phaisa pin ah zarh khat ah dollor $600 pek chap a si. Mah pekmi cu cozah nih an pehzulh than lo ahcun July 25 ah hin a dih ding a si cang. Secretary of Treasury Steven Mnuchin nih a chimnak ahcun mah bawhnak hi kan dihter ah a tha deuh lai tiah a chim. Zeiruang tiah cun federal nih pekmi $600 pin ah state cozah nih pekmi he a fonh ahcun full time rian an ruanmi nak tam deuh a hmumi an tampi caah a si. Mah pek chapmi donghter lo ahcun rian an lut duh than ti lai lo” ti an phan caah atu bantuk in donghter an timh cu si.


AA Ralkap nih Chin Nu Tlaihhrem An Timh i Khuami An Velh Hna | THE CHIN EXPRESS\nAA Ralkap nih Chin Nu Tlaihhrem An Timh i Khuami An Velh Hna\nRakhine hriamtlai AA ralkap pawl nih kan hnu zarh Nithumni ah Chin state Paletwa peng Kye Lei khuate ah Chin nu tlaihhrem an timh i a nulepa le khuami an velh hna.\n“AA ralkap nih Chin nu tlaihhremh an timh. A nulepa nih an kham hna i an velh hna. Khua upa pawl zong an velh hna,” tiah Khumi Affair Coordination Council an director Pu Saw Mya nih a chim.\nKhua mino tampi cu AA ralkap pawl nih dantat in Kaladan Tiva kam nilin lakah dan pho hna.\n“Hlan ahcun khuami pawl cu hramhram in facang an phorhter hna i damaih ṭaih in an angki le bawngbi an chuh tawn hna. Tutan cu, AA ralkap pawl an luan tuk cang,” tiah U Saw Mya nih a chim.\nAA ralkap pawl nih khuami cu ‘mah kong hi mi sin chim hlah uh, nan chim cun a theipar nan zun lai’ tiah an tlerh hna.\nZarhpini ah, AA biachimtu nih, “kan ralkap pawl nih Chin nu tlaihhrem an tim lo,” tiin aa pheh. “Nain khuami cu an velh tak ko hna, i kan ralkap pawl cu a theipar zunter an si lai,” tiah khuami an velhmi hna cu aa cohlan.\nSe Pha Laung khuate sianginn ah ca a chimmi Chinmi pakhat le cuka khua um Rakhine mi pakhat zong AA nih January 7 ah an fir hna i an thah hna, tiah Khumi Affairs Coordination Council nih cathanh a chuah.\nAA biachimtu U Khaing Thukha nih, “charhchan ngei loin a kan puhmi si. Kan tuah lo. An chimmi khua tham cu Paletwa peng i cozah ralkap Light Infantry Battalion 289 hnu ah a ummi si. Mah tluk security a chahnak hmun ahcun kan tlai kho hna naisai hna lai lo,” tiah a chim.\nKhumi council cathanh nih, naite zongah AA nih Paletwa peng Chin cachim pakhat an tlaih, ati.\nChin state cozah biachimtu U Soe Htet (Paletwa peng asi vemi) nih, “Paletwa peng a him lo ruangah sianginn 212 cu a thlathla in kan khar cang hna,” tiah a chim.\nKhumi council cathanh nih, AA le cozah ralkap ral kar ah a ummi nu pawl pamhhaih le Chin khuami hrem cu fakpi in a mawhchiat. AA he ralkap he cu bantuk a tuahmi nan minung pawl cu a theipar zunter hna uh, ati. — The Irrawaddy


Khah! Hlasakthiam Rapper Nightstar Peng Hlathar A Chuak Than Cang A Thiam Kho Taktak – Chin World News Evening\nKhah! Hlasakthiam Rapper Nightstar Peng Hlathar A Chuak Than Cang A Thiam Kho Taktak\nSeptember 27, 2019 Salai Van Music and Videos\nLaimi chan ai thlen bangin minung zong kan i thleng i, kan mino tete zong chan hoih kar kan hlang cuahmah ve cang. Abikin hlasak leiah in kar kan hlang i, hlasakthiam kan karh chin lengmang a ttha ngaingai. Miphun nih an uar ngaimi le an sunhsak ngaimi rap hla zong a sami kan hung karh chin lengmang cang. A ttha tuk hringhran.\nTutan ah kan rak langhtermi hi “Nighstar Peng” ti asi Amah hi minunnem mi ziattha asi. A hawi le bang nih an chimning ahcun kawmh zong a taktak tiah an chim. Cun anih hi uar a umnak cu rap lawng sa loin hla phunphun a kan sakpiak i, ahla hi midang phuahmi si lem loin amah nih amah nih a phuah deuhmi lawngte an si hna.\nCun Music hi amah tein ai tuah dih uar a um taktak. A hla pawl hi Mino tete nih an uar ngaingai. Laihla Top 3 an thimmi chungah ai tel pengmi asi. Tutan ah a vun sakmi zong hi amah phuahmi asi i, ngaih a nuam taktak hlabia zong a ttha ngaingai. A hla min hi ” Nang Lawng” ti asi i thazaang pe cio hna usih! Kanmah le kan ngaihmi pahrang cio a si ko caah ahohmanh i soisel piak hna hlah usih! tiah kan nawl duh fawn hna. Atangah a hla kan chiah i, ngaih khawh asi share in thazaang rak pe ve.\nNLD PARTY LE NLD ACOZAH CU BUDDHIST PHUNGKI SIN AH AP-NAK AN TUAH CANG


𝐀𝐦𝐞𝐫𝐢𝐜𝐚 𝐂𝐮 𝐌𝐮𝐢𝐡𝐧𝐚𝐤 𝐍𝐢𝐡 𝐀 𝐙e𝐥𝐡 𝐈𝐧 𝐀 𝐙𝐞𝐥𝐡 𝐊𝐨 – Chuncha News\n𝐀𝐦𝐞𝐫𝐢𝐜𝐚 𝐂𝐮 𝐌𝐮𝐢𝐡𝐧𝐚𝐤 𝐍𝐢𝐡 𝐀 𝐙e𝐥𝐡 𝐈𝐧 𝐀 𝐙𝐞𝐥𝐡 𝐊𝐨\n𝐀𝐦𝐞𝐫𝐢𝐜𝐚 𝐂𝐮 𝐌𝐮𝐢𝐡𝐧𝐚𝐤 𝐍𝐢𝐡 𝐀 𝐙e𝐥𝐡 𝐈𝐧 𝐀 𝐙𝐞𝐥𝐡 𝐊𝐨: Covid in a zawmi kum 30 minung a dirhmun a zualhma hringhran ko. Kansas, Lakin khuate i Kearny County Hospital hi Covid thlopnak dingah timhlamhmi sizung a si lo. ICU ihkhun pakhat tal a lawngkangmi a um hnga maw, tiin kiangkap sizung ngandeuh ah cun Kearny’s chief medical officer Miller cu heh tiah ai dapphiak len. Kansas pumpi cuul in covid a karhtuk cang tikah, ICU ihkhun a lawngmi pakhat te hmanh kan hmu kho ti lo, tiah a chim.\nA thazing i ihkhun pakhatte a lawngmi an hmuh tikah khin cun mizaw pa cu thihbawh in a um cang. A nunnak khamh duh ah a Miller le a riantuanhawi nih mizawpa a tang cu heh tiah an nam cang. A netnak ah khin mizapa a thintur kan vun tongh khawh than i, meng 25 hlatnak ah a ummi a ngandeuhmi sizung lei ah embulance in a rannak in kan hei kuat colh, tiah Miller nih a chim. Mizawpa a chungkhar le Miller cu thlacamnak an ngeiti colh hna. Mizawpa chungkhar hi minung thong tlawmpal te lawng an ummi Lakin khuate ah a ummi an si, Miller he ai thelngal ngai mi zong an si.\n“A tu bantuk i ai hrim than khawhmi hi khuaruahhar thil a si,” tiin Miller nih a chim. Spring chung vialte US khuapi pawl Covid nih a vun den hna hnu ah, America i khuate vantlang lei panh in a vun rat hnawh cang hna i, America a kil le a ne tiang ngaan lo in cil dih ai tim cang. Mizaw thloptu le publica health officials tamial te cu Reuters nih interviews a tuah hna i, sizung tampi ah cun ihkhun siseh, thlopnak thilri siseh, a bikin, specialists le nurses pawl telhchih in mizaw thloptu kan i za hrimhrim ti hna lo e, tiin an chim.\nUS rampumpi cuul in Covid case a karh i, sizung chiahmi miluzat zong an karhtuk cang. Ohio le Dakotas karlak hrawngah a ummi Midwest hmunhma hrawng le bangah hin cun a zualhma khun. US i khuazeika hmunhma vialte nak hmanh in Midwest ah hin a let in zawtnak a karh, tiah COVID Tracking Project nih an chim. June laifang in November laifang tiang i Midwest i Covid cases a karhmi hi a let 20 hrawng a si, tiah an chim.\nNorth Dakota ah hin minung million 1 lakah nifatin mizaw thar hi 1,769 an um, tiah Nov. 19 ah khan thawng an thanh. South Dakota ah hin cun million 1 lakah 1,500 an um, ti a si. Wisconsin le Nebraska ah hin million 1 ah 1,200 an um, Kansas ah million 1 ah 1,000 an um. April lio i New York i business tiangin khar a rak si lio hmanh ah khan minung million 1 ah cases 500 lawng an rak si. California ah cun million 1 lakah 253 hmanh an lonh theng lo. Mizaw kan tawlrel khawh cang hna, asiloah kan tawlrel khawh dengmang cang hna, tiin Midwest i sizung officials pawl nih Reuters ah an chim. Room pakhat chungah mizaw tamdeuh in an chiah hna, cun riantuantu pawl hi suimilaam tamdeuh na tuanter hna, tu le lek an chawnter fawn hna.\nKearny ah a ummi sizung hi umkal a harnak hmun a si bangin, covid thlopnak ah relhmi a si lo. Sizung ca i bomhnak zong hi tlawmte lawng a phan tawn i, sizung ngan he ai hlatnak ah khua a sami hna ca i lutaksat tuktak le emergency thlopnak ca lawngah an hmanmi sizung a si. A tu ah cun covid ruang i a rami paoh cohlan khawh dingin timhlamhnak kan ngei ve cang, tiah Miller nih a chim. Anih hi family medicine ai hmaithlakmi sibawi a si. Conservative states le counties ah zawtnak a karh tuk cang caah, “hi zawtnak hi biataktein kan thlop a hau, Democrat nih an tawn chommi capobia a si lo hih,” tiin mizaw pawl le khuabawi pawl biataktein chimhfian kan hau, tiah an chim.\nCu bantuk in khurkhua ruahnak cu a sangbikmi nawlngeitu sinin a hung luangmi a si. Midwest ah le ka dangdang zongah cun Trump nih khat le khat liang i tawngin mipitonnak a tuah i, mask hruk zong cu mah duhthimnak a si ko, tiin a ti piak hna. Trump hi thimthan cu a si lem lo nain, a president tuan hi thla 2 a taang rih ko nain, cun virus zong a karh chinchin ko nain, nihin tiang zongah virus kong i a hmanmi phung (strategy) a thleng hlei lo.\nHi kongah comment tuah dingin White House press office an chonh hna nain leh an tong lo. The White House press office did not respond to a request for comment. A cheukhat medical officials le sizung riantuantu pawl nih hin midang hnahnawh a petu policies le zawtnak, nganfahnak karlak i fianternak tuah hi an i harh ngaingai.\n“Community ah khat le khat i pehtlaihlo nak a um. Mipi hna cu bars ah a um na, rawldawr ah a um na, asiloah Thanksgiving zanriah a timlaam na, tiin an um lolh. Ngandamnak tuanvo a latu dirhmun in chim ahcun, kan thin a nuam lo ngai ko,” tiin University of Nebraska Medical Center i pulrai a thloptu doctor Kelly Cawcutt nih a chim. Theih cang bangin, US ah Covid nih a thahmi hna hi 256,000 lenglo an si cang. A zawmi cu an karh nain, mithi belte an zawr deuh. A ruang cu, doctors te nih virus kong a fiandeuh cang caah, cun kum vui thokka hrawng i market tiang i zawr khawh dingin Noderna Inc, Pfizer Inc le a dangdang company nih an ser cuahmah lio mi vaccine zong cu a um caah a si.\nA tu lio ko rih ah cun, remdesiver le dexamethasone, he ti bantuk sizung nganngan nih an hmanmi siai pawl cu sizung hmetete zongah kan hman ko hna. Asinain, a hleice in sermi thilri asiloah ICU thilri belte cu sizungpi tlukin cun kan tingco kho ruam lo, tiah an chim. “Khuati a kih lei a panh in cun mipi inntang lawngah an i erh ngawt. Asinain, holiday khuatlawn an thok pah cio chom lai. Cucaah a tu ah hin cun a chiakhaabik dirhmun kan phan rih lo, ti a lang,” tiin Miller nih a chim.\n𝗛𝗮𝘄𝗶𝗸𝗮𝘄𝗺 𝗹𝗲 𝗜𝗻𝗻𝗽𝗮: Sizung riantuantu pawl rian kan hneektuk hna caah le ngaihchiatnak le thihnak an tontuk cang caah, an lungthin a zaw ngaingai hna, tiin sizung hruaitu pawl nih an chim. Ihkhun i daih lo nak hmanh in, sizung riantuantu i daih lo hi sizung tampi caah cun a zualhmabikmi harsatnak pakhat a si. Ihkhun pakhat i cawi i innkhan i va chiah top khi mizaw zohkhentu nurse pakhat sikhawhnak dingah ai za hrimhrim lo, tiah South Dakota, Sioux Falls ah a ummi Avera Health ah director a si mi Dr. Anthony Hericks nih a chim.\n“Midangnak in Covid in a zawmi hi nurse pawl nih thadeuh in an thlopbul hna a hau, zeicahtiah, covid zawtnak hi a sining khulrangtuk in i thlen a hmangmi a si. Keimah zong naite ceu in covid in a dammi ka si ve i, midang chonh kho ka si ti lo, ti ka fian le cangka rian ah a lut thanmi ka si,” tiah Kansas, Hutchinson ah a ummi Hutchinson Regional Medical Center ah nurse a si mi Melisa Hazell nih a chim. “Ka zawt ruangah ni 12 ka off. Lungthin in siseh, taksak in siseh, rian i ot than dingah ka si cang maw? Ka si rih lo. Asinain, ka riantuanhawi nih an ka herh fam cu teh,” tiin a chim.\nCaantha bik an ngeih lio caan ah khuate sizung pawl hi riantuantu tlingtein an i damhkhaan hna lo. Mizaw an karh le cangka khua a tlawngmi nurse pawl an hlan hna. A lawngkangmi nurse kawl zong cu a tu ah cun a fawi ti lo. “Nurse minung 14,000 kan herh hna e,” tiin California-based nurse staffing agency, San Diego ah a ummi Aya Health nih theihternak (cawngia) an tuah. A tu le bangah cun nurse an herhmi milu a lethnih in a karh than cang i, an lahkhah zong vantawng in an kaiter hna, tiah executive vice president April Hansen nih a chim.\n“Dakota le Minnesota i mizual zohkhenhnak sizung 11 ka hruai hna i, khual tlawngmi nurse pawl kan herhnak ka langhter. Asinain, nurse vialte cu sizung ngan deuh pawl nih an i haikonh dih cang hna,” tiin North Dakota ah a ummi CommonSpirit Health ah chief nursing officer a si mi Mary Helland nih a chim. Hutchinson Regional ah hin ihkhun 190 a um i, Chief Nursing Office Amanda Hullet zong mizaw a zohkhenh lo nak hi a sau ngai cang nain amah pumpaak bak in mizaw zohkhenh ai ot ve cang.\nTaksa le thinlung a ba hringhran. A bikin mizawt lakah kan hawi le hna an si, kan riantuanhawi hna an si ko ah hin a har khun. “Naite ah khan Bill le Judy Mason te nupa hi zarhkart lawng dan in Covid in an thi. Judy hi laam a chimtu a si i, kan sizung riantuantu hna lak zongah a sianghngakchia an tel. Laam a chimh hi kum 10 a leng ti lo,” tiin Hullet nih a chim. Holly Thomas, 37, hi tarnu le tarpa hna an tupa he an um i, cu nuvatuah a kawptertu hna hi Judy a si, tiah theih a si.\n“Midwest kongah hin cun, March in August tiangah khan tuah awk ngaingai ngei lo in kan um. Asinain, a tu ah cun ni khat chungah mithi 2 an um cang. High school lio i ka PE teacher le a nupi hi suimilam 12 dan in an thi,” tiah Hullet nih a chim. “Kei zong ka khualtlawnpi hawi pakhat a zaw ve i kan i tong. Hipa hi miropui, mi thinlung tha, thut i tuanbia ruah a thiam ngaimi a si. A tu ah cun ventilator in ai chang cang. A sining a tha ruam lo. Hi ti ning a si ah cun, hi hnu zarh khat asiloah zarh 2 chungah khin biachahnak harsa ngaiin tuahpiak kan hau te ko rua lai,” tiin Hutchinson Regional nurse Hazell nih a chim.\n‘𝘼 𝙠𝙖𝙣 𝙨𝙞𝙢𝙝𝙩𝙪𝙠 𝙠𝙤 𝙘𝙖𝙣𝙜 𝙚’ Covid kong zeirellonak hmual hi public officials, community members le mizaw sin tiang zongah a zualhma ngaingai, tiah medical riantuantu pawl nih Reuters ah an chim. Wisconsin, Janesville ah a ummi SSM Health i mizaw pakhat le bang cu Covid nih a tlunh cuahmah ko bu zongah cun “Covid hi cu ti ngaingai cu a serious tal lo cu” tiin a ti tur ko rih. A taktak ah amah cu thi beh i, a thihnak a ruang hi Covid a si lo, zeicahtiah Covid nih mi a that lo, tiin a chungkhar nih an ti piak diam, tiah pulrai a thloptu Dr. Alison Schwartz nih a chim.\nMidwest ah a ummi state le khuabawitlang cheukhat nih cun mask hruk le social distancing tuah an duh lo. “Mask hruk dingin nawl an chuahmi ka onh lai lo,” tiah Nebraska Gov. Pete Ricketts, Republican nih a chim. “Zeitindah mask kan hman lai, tiin mipi pawl cawnpiak phunphai in phung an sermi hi ka cohlang lo,” tiin Nov. 13 i press conference an tuah lio ah governor nih a chim bal. Comment pek dingin a office an hal nain an let hna lo.\n“Mask hi san a tlai ko, asinain hriamnaam pakhat lawng a si. Mask lawng si lo in, social distance zong tuah chih u, cun mibu hrial zong hrial hna u” tiin a mipi a chimh hna. South Dakota Gov. Kristi Noem zong nih Mask hruk dingin nawl an chuahmi a cohlang lo. Business asiloah mipi tonnak ah phung renghnak zeihmanh a tuah lo. “Hi bantuk thil hi cu mipi an pumpaak kut ah ka ap,” tiin a chim. July i Independence Day ah khan Mt. Rushmore ah Trump he mipi tonnak an tuah i, mipi zong cu naih tete in a um, mask ai hruk lo mi an tam.\n“Doctors pawl nih an lung thlen an timh ko hna. Asinain, cu bantuk lungkhohcho vun thlen i timh cu ruahchan awk a umti lo mi rian i hmaithlak bantuk he ai lo. An nunnak kongah mikip hi mah duh paoh in an umkal peng ko rih. Asinain, a ngaingai ti ah cun, tii chungah dawh kan pil cuahmah cang hna hih,” tiin Schwartz nih a chim. Credit: Chelsea Bawi\nUS President Elect Biden 🗣 Zei Ti Awk ṭha Ti Lo\nZeiruangah Dah Biden Hi US Rammi Mitampi Nih An Thim I Trump An Hnawl?


RUAH DAWMH IN SALAI LUNGTHLITUM NIH A PUH. LEHNAK AN TUAH – The Chinlung Post\nSalai Lungthli Tum nih ruah dawmh in hi page admin asi tiah Salai Tluang Te cu a puh. Ruahdomh in biachim hman ruang ah Hakha um mino hna an himnak caah a hnorsuan. Cucu Hakha Campaign for Justice Page nih kan mawhchiat.Hakha Campaign for Justice page admin ah Hakha um mi ho hmanh kan um lo. Hakha mipi le mino awaan ngeih in thawngthanh le thawngzamh a tuahtu kan si.\nSalai Lungthlitum atimi:Hakha Campaign For Justice(HCJ) page tlaitu Salai Tluangte (Salai Nun Hlawnceu) nih HCJ page hmang in a zumh deuh lomi le a rem lo deuhmi poah kha ralkap da-lan(spy) nan si tiah a thangchiat tawnmi hna khi tihnung ngaimi a si. Tet-te a um lo tikah da-lan an si taktak le si taktak lo theih khawh a si lo, an si taktak lo sual ahcun minung thah bantuk a si.\nKeimah lila zong kha HCJ le Hakha mino min hmang in da-lan a si tiah aka puh i thah ding tiang warning aka pek ve. Salai Tluangte(Falam chuak si i Hakha Post editor a tuan) hi online ah aka doh lengmang mi a si nain Hakha Shanlay dawr ah voikhat zuu ka dangh balmi a si(kei ka ding lo, hotpot ka ei). Chin ram chung har ton caan ah bawmh hal piak lei ah a cawlcang kho ngai tawn.\nSalai Tluangte a catialmi nih HCJ page hmang in Hakha mino tampi thazaang a pek hna, thiltha ngai a si. Nain, a dik le dik lo fehter loin amah ruahnak menmen in a rem lomi a thangchiat tawnmi khi tihnung ngaimi a si. Ai ralrin ve a hau. tiah Salai Lung THli Tum nih nizan ah khan attial i, acunglei bantuk in lehnak an tuah hi asi.


Mah Duh Zawng “Democracy”; Pi Suu Kyi Le NLD Cozah\nPrevious Article Zapi Nih Aman He Aa Tlak I Cuai A Tling Ca Kan Ngeih Khawhnak Dingah Hodah Tuanvo A Ngei\nNext Article Ka Pu Na Ann-Pei\nBiadomhnak: Kan hnu November 2015 Ramkomh Kawlram ah a zalong bikmi rampi thimnak an tuah khawhmi cu tuanbia ah philh khawh lo dingmi a si tiah mitampi le catialtu tampi nih chimrel lengmang theo. Nihin ah cun a kum a hung tling duahmah ko cang. Kan hnu kum hrawng ah Ramkomh Kawlram cu ram thar hlikhlek, 'Democracy' in a hruai dingmi le ramkhel he pehtlai in zalonnak a um dingmi ah hun ruah colh a si. Nain, tuanbia ah a tang dingmi a zalongmi thimnak kan timi nih kum khat chung ah zeidah a hrin timi hun zoh ah lungtling cu a si hrim lo. A ruang hun zoh tikah a thawk hrim a tha tuk lem lomi, ram miphun duh lo bu le zolongte in thimfung kan pek lomi mah duhzawn phung nih a kan hren. Cu phung chung in zalongte in kan thimmi hna zong nih rian an tuan ve tikah mah duhzong phunglam cung in mah duhzong in chimrel, khuakhan ve a si tikah kan ram uknak le nihin dirhmun hi mah duhzawng 'Democracy' vun ti ah siarem lo ding le a palh vun ti awk a um lai lo dah.\nNain, mah duh zawng 'Democracy' hruaitu ding ah teitu a simi cu kum caan saupi uknak tha lo ralkah dodaltu le “Democracy Milem” tiin chuankhan mi le upat pekmi Pi Suu Kyi nih a hruaimi NLD an si. Cu tik ah a hopoah nih ruahchannak he hngahhlang cio cu a hung si. A lungtling he tling lo he, Pi Sui Kyi le NLD nih cun hun kan hruai phot ko tuah hna seh tiah hun ti cio a si. A ruang cu thimnak ah teitu an si lawng silo in, anmah hlei a ho dang bochan awk cu kan ngei fom lo cu kan ti. A hopaoh nih nawlngeihnak an tlaih lai dingmi cu i ngeih cio a si. Hihi a ruang cu zei dang thil tampi ruang ah si lo in, thimnak lio hrimhrim i Pi Suu Kyi nih mipi le thimfung thlatu lungthin ah hmunhma a lak tukmi le caan saupi mipi nih rak dirpimi a sinak ruang bik ah a si. Nain, cu nih a chuahpimi le NLD nih an nawlngeinak an hman ningcang hun zoh tik ah, mah siaremnak ning le duh sazawng in tawlrelmi 'Democracy' phun ah a hun tla. Cucu, kan char khawh tawk pathum li hun zoh hna usih;\n1. Pi Suu Kyi Phungphai Cung Ah Aa Chia\nThimnak ah teinak hmuh ding in a cawlcangh cuahmah lio ah siseh, thimnak a hun dih i, teinak hmutu dirhmun an hun phanh le cangka in Pi Suu Kyi nih mipi le media hmai ah Ramkomh Kawlram Phunghrampi nak cung deuh ah a chiahmi kong cu a chim lengmang. President ka si khawh lo zong ah phung ning tein a tlingmi President cung ah ka um lai. Keimah nih biakhiahnak ka tuah lai ti cu a biameilah pakhat ah a hung i cang. Guardian nih cun, "Pi Suu Kyi nih Ramkomh Kawlram cozah thar kong he pehtlai in zei poah biakhiahnak tuah ding ah bia a kam" tiah a tial. Cucu, phunghrampi ning in uktu sinak kham ka simi nih zeihmanh a ka dawnlo timi langhternak ah a chimrelmi hna an si. Nain, Rule of Law timi phungphai nih tha tein kan runh dih seh tiah aupi lengmang lio ah a si fawn. Ruah thiam awk ah a thar ngaingai!\n2. Duhmi Phungphai Ulh, Duhlomi Hnawn\nNLD nih 2015 thimnak ah teinak hmuh ding in a biapi le fakpi an aupi mi cu 2008 phunghrampi remhthannak ding kong hi a si tiin kaa fiang. Pi Suu Kyi le a party NLD nih Ramkomh Kawlram tulio ngeihmi phungphai le upadi vialte an duh dih pek, duh dih lo pek ah an tuah ning a hman lo. Phunghrampi thlennak ding ah an aupimi cu teinak an hmuh hnu ah kaltak riangmang in, a duhmi poahpoah kha hramhram in an ulh, an pom, an hman nain a dang vialte kha an hnawn dih. Phung ning tein phungphai thlennak nihin tiang zei ngaingai an chuahpi rih lo. Chimrel le ceihkhan ding zong ah an aw-aan a lang lo tluk khan a si. An sining zoh tik ah, hramhram in mi uktu a simi Ralkap cozah cu kan thlen lai i, Democracy phung in kan kal lai a timi he ruah ah thleidan an har ngaingai cang.\n3. Mah Siarem Ning Hawih "Democracy"\nA taktak le a ngaingai ahcun, Pi Suu Kyi le amah hruaimi NLD siseh, Kawl miphun vialte nih cun anmah duh zawng le siarem ning hawih 'Democracy' phung pei an thim lengmang ko cu. Tutan, 2008 phunghrampi ning in a chuakmi Ramkomh Kawlram Democracy hlan ahhin Kawlram phung in kalpimi Socialist phung zong a rak um cang. Anmah siarem ningte in sersiammi 'Socialism' le 'Democracy' phung khi an si ko. Kan hnu November 2015 rampi thimnak zong ahkhan, a ngaingai ahcun, Rohingya pawl thimfung thlaknak nawl ngeilo ding in khenkhamnak ah NLD nih tamtuk an rak bawmh tiah Global Research Canada nih a tial. Cucu, NLD lawng nih a dirpi silo in, Kawl miphun tampi nih miphun dang a simi Rohingya cu thimfung thlaknak nawl an ngeih lo nak hnga ding caah fakpi in lamzawh tiang in duhlonak an langhter. Anmah Kawl miphun cu an duh ning poah in volleyball an poh hei ti ko u sih! Anmah an duhnak zawnte a simi Democracy cu an i lak i, anmah nih an duhlonak zawnte a simi Democracy covo, thimfung thlaknak nawl cu an khen kham fawn. Cu bantukin lamzawh in a dirmi Kawl miphun hna cu NLD nih teinak a hmuh khawhnak hnga ding caah fakpi in a dirmi an si thiam. 2007 Saffron Revolution hna zong kha a rak si cumu!\n4. Hluttaw le Cozah Le Party An I Cawlpawlh\nKawlram phunghrampi ah cozah luh cang hnu cun Party rian kemh a ngah ti lo. Party nih cozah ah va thlak zong phung a tlai lomi a si. NLD nih cozah an hruainak ah Pi Suu Kyi le U Win Htein maw an rian a ngan bik ti awk in a um. Ramkomh Minister chuahding kong ah President lawng nawl a ngeimi NLD Party in Win Htein tu nih nawl a pek. Cu bantuk phungphai le hruaining cawchrup cu Democracy mui a chiatter taktak khi a si.\nPresident hlun U Thein Sein cozah chan le hluttaw haotu U Shwe Mann chan bantuk in Democracy phung ah a biapi mi cozah le Hluttaw i rengh, i ngiathhlai hi a tam. Ramkip mifim hna le media tampi zong nih Kawlram Hluttaw le Cozah kar an i renghning (check and balance) cu tampi an thang that. Atu NLD ahcun a si ti lo. Cozah nih Hluttaw zong hruai dih ding in a um i Hluttaw zong nih cozah bochan tuk in a um. Cozah harnak a pe hna ding MP nih biahalnak tuah hna hlah uh ti bantuk hna in Hluttaw haotu nih ralring a pek bal hna. Hi bantuk in Hluttaw, Cozah, Party tiah then lo in, emkhat, bor khat in kan kal peng ahcun “Party pakhat zaangkhawn uknak” (တပါတီ အာဏာရွင္ စနစ္) he kan i dannak a um lai lo.\nHi bantuk mah duh zawng “Democracy” nih mizapi lung a hrinter lai. Tlangcungmi nih zumh lonak a chuahter lai. A hlan bantuk mipi kan si ti lo. A tha, a chia thleidannak le ramkhel hngalhnak kan ngeih cang. Cucaah mah duh zawng “Democracy” hmannak hi tuah lo hrimhrim a herh cang.\nA donghnak ah "Mah Duh Zawng Democracy" nih cun, kan rak zumhmi le ruahchanmi kha a phicuak taktak ah a phanhter kho lo. A fawinak in zumhmi le a phichuak i khahlonak a chuahpi. Pi Suu Kyi le NLD nih rampi an hruai ningcang ah a dikfel lo le a hmanlo leikap a kal thluahmah tik ah mipi lungthin ah ruahchannak a zor thluahmah. NLD nih cozah an tlaih hnu an sining zoh tik ah, an chim ning he a khatmi a um liangluang bantukin a khat lomi zong a tam. Anmah an duhnak zawn ahcun, an chim ningte in an tuah nain, an duhlonak zawn ahcun an hna an i cheh. Pi Suu Kyi nih President cung ah ka um lai a timi kong ahcun, a chim ciami fehternak ah President nih a tuah ding a simi rian tiang a chanmi a tam ngai taktak. Tahchunak ah President zung nih cathan (statement) chuah dingmi zong president cung a sinak langhter duh ah Pi Suu Kyi zung in a rak chuak. Ramkhel ruang ah thongtlami luatternak tbk. tiang Pi Suu Kyi min lawngte in a hung chuak.\nAn duhmi phungphai le upadi cu an ulh nain a duhlomi cu an hnawn dihnak kong ah lungtlin awk cu a har ngaingai. Phungphai nih runhnak (rule of laws) um seh timi ah a phungphai hrimhrim lungtlingmi a si lo tik ah a har. Phung nih sualnak a tahmi khing ah a felfai kho lo. Ralkap cozah nih ser ciami chung in an duhmi cu an lak liangluang fawn. Nihin ni ah Ralkap nih hruaimi USDP cozah hmanh nih biatak tein an hman tuk lemlomi Telecommunication Laws, 66 D cu voi 19 tluk thla 7 chung ah an hman cang. Media pawl cu hramhram cawl kholo ding in an tlaihhrem nawn cang hna. USDP cozah nih phung an ser hnu kum chung ah voi 10 fai lawng an hmanmi a si. Cu bantuk in an duhnak zawn an hmanmi tete a um liangluang.\nCucaah, Ramkomh Kawlram ah Democracy thlennak le thanchonak tak a chuah khawhnak ding ahcun Kawlram miphun vialte, Kawl lawng silo in, miphun dang le tlangcung miphun vialte nih a tlukruangmi sining kan ngeih khawh tik lawng ah a si lai. A ngan deuhmi le miphun ngan deuh a simi nih anmah duh sazawng in an kalpi chung poah ahcun, thlennak dikfel tak le thanchonak cu a chuak kho bal lai lo. Barawh zat a simi Naypyidaw le kiangkap ah khuasa mi hna lawng nih an duh ning poah in an tawlrel chung poah ahcun, zeihmanh hlawh a tling lai lo. November 2015 thimnak in hramhram uknak (Dictatorship) phung cu zauk (Democracy) phung ah kan thlen cang tiah kan ti khawh men. A si rih lo. A minung lawng a thleng i, thimmi hramhram uktu le mah duh zawng in kalpimi Democracy phung tu ah kan i chuah.\nCatialtu: Sala SH Lian


Chin Ramkulh Biacei Luzik Le Biaceihtu Thim Ningcang – Chin 11 News\nChin Ramkulh Biacei Luzik Le Biaceihtu Thim Ningcang\nTulio hi US Supreme Court ah baiceih lutlai thimnak a linsa ngai i Chin ramkulh baiceih luzik thim ningcang rak thai ve tuah ning.\nChin ramkulh ah lutlai luzik pali kan ngeih hna i cu chung ah Biaceih luzik zong aa tel ve. Biaceih luzik thim ningcang cu 2008 phunghrampi le 2010 ramkomh biaceihnak upadi chung ah a um. Ramkulh biaceih zung ah biaceihtu a tlawm bik 3 in a tam bik 7 tiang chiah khawh a si. Tu dirhmun ahcun pathum a kan chiah piak. Biaceihtu Luzik pakhat le biaceihtu pahnih an si. Myanmar ram chung ramkulh biaceihnak hi nawl ngeihnak a ngeihmi a um pah nain biapi taktak dirhmun khi a ngeih ve lo ca ah ka t’ial theng ti lai lo.\nPresident, Ramkomh biaceih luzik le Chin ramkulh Chief Minister he an i ron lai i Ramkulh biaceihtu luzik t’uan ding ca min an laak lai. Cun Chief Minister nih Ramkomh biaceih luzik he an i ron lai i ramkulh biaceihtu t’uan ding ca min an laak lai. Cuti min an laakmi biaceih luzik le biaceihtu pawl min cu Ramkulh Hlutdaw sin ah an pek lai.\nBaiceih luzik le biaceihtu pawl nih ngeih a herhmi sinak pawl cu (1) kum 45-65 kar a si lai. (2) phunghrampi 120-nak i Pyituh Hlutdaw palai nih ngeih a herhmi sinak a ngeih lai. (3) Ramkulh/ramt’hen biaceihtu asiloah Upadi Ayasih (Law Officer) a tlawm bik kum 5 a t’uan mi asiloah Pengkomh ah beiceihtu asiloah Upadi Ayasih a tlawm bik kum 10 a t’uan mi. (4) Sih-ni (advocate) a tlawm bik kum 15 a t’uan cang mi. (5) President nih upadi thiamsang a si tiah a ruahmi. (6) Rampi le rammi cung ah zumhtlak a si lai. (7) ramkhel party ah chungtel a si lo mi, (8) Hlutdaw palai a si lo mi.\nChin Hlutdaw nih a cunglei sinak a tlinh lo timi a chuahpi khawh lo a si ahcun President nih ramkomh biaceih luzik le ramkomh Chief Minister he i ron in biaceih luzik ca min an pekmi le Chief Minister nih ramkomh biaceih luzik he i ron in biaceihtu pawl min an pekmi kha President nih biaceihtu luzik le biaceihtu pawl ca ah a fehter lai.\nChinram biaceihtu luzik cu President nih ramkomh biaceih luzik le ramkulh Chief Minister hnatlakpinak in a chuahpi lai. Cun Chinram biaceihtu dang pawl cu Chief Minister nih ramkomh biaceih luzik he an i ron lai i an chuahpi ve lai. Cu an chuahpi mi kha an sinak nih a tlinh ahcun hlutdaw hnatlaknak in President nih a fehter lai tikhi a kal ning cu a si.\nChin ramkulh biaceihtu luzik le biaceihtu pawl hi a tanglei kong a chuah lo ahcun kum 65 tiang an t’uan khawh. Kum 65 an tlin cun Pension pek an si.\n(a) Amah nawl in rian aa din/chuahtak\n(b) 2008 phunghrampi ning in sualphawt i dinhter\n(c) Upadi ning in fehtermi Sii lei riant’uan pawl zoh ning in a ngandamnak nih a tlinh ti lomi\n(d) A thih ruangah\nCatialtu: Salai Thawngpi/Ramthlo


Tulio Kawlram Dirhmun Fiang Taktak Le Tling Taktak In Langhtermi - Chin Eleven News\nJuly 1, 2021 admin@chin11news.com World 0\nSUUKYI UITE A BUAI!. MAH NYPHIDAW A PHAN THAN. G-20 MEETING AH SINGAPORE LE INDONESIA F.MINISTERS AN I TEL LAI.\nThawhtanni 28/6/21 ah Daw Suukyi, President U WinMyint le Nyphidaw Council Chairman Dr. Myo Aung hna cu Nyphidaw Special Court A-1, Zibuhthirih ah biaceihnak an nei than. Hi ka ah hin Daw Suukyi nih amah Sihni Daw Min Min Shoe sinah Mipi sinah biacahnak nei in “tulio Covid-19 zawtnak lakah Mipi i ralring dingin forhfialnak a nei pinah Poisa Ting-50 an pek mi lakin tlawmpal cu pek an si cang na’in, Daw Suukyi nih a fapa bantukin a zohkhenh tawnmi a Uite ” Tedcido(do do)” cu a Pi Court a kai poh ah rawl ei duh lo’in a nuar tawn ti’ah A-30 Gov’t Quarter Guard Pakhat nih a chim ti’ah theih asi. Uite “do do” ca’ah hin Suukyi nih Thlachiar Ting khat man rawl eiding a cawk piak tawn i Tuhlan Zung a kai nak zongah a hruai tawn ti’ah an rak chim lengmang cang.\nRussia Defence Minister nih a sawmmi asi pin ah tulio Myanmar buainak ruangah President Vladimir Putin nih Diplomatic Protocol ningin tawnnak a pe duh loh. Cuca’ah Russia Defence and Security Chief Nikolai Patrushev nih cun tawn biaruahnak a neihpi i, 2018 i Agreement an serciami Sukhai SU-30 SM Paruk(6)le Navy frigate Fighters pinah Wifi-Drowns-10 AE pawl US$-204 millions man cu tukum 2021chungah phan dingin an ceih.\nCupinah Russia Navy Ral tuknak Tilawng pawl cu Myanmar ram Sittwe, Yainbekyuon le Yangon Adani Port pawl ah an duh tikpoh ah hma’n dingin MinAungHliang nih minthut in a pek hna. Hi Yangon Adani Port hi India Mirum Millionaire Mr.Ambani Company le Ralkap ta Myanmar Economic Cooperation nih an dirhmi asi.\nMinAungHliang cu June 22-25 Ni-3 chung te lawng Russia tlawn a timh na’in Ni- 25 June in Moscow Airport in a thawh i, Russia thlang lei ramri Czechoslovakia Republic ramri ah Thlipi ” Tornado” a hrang ca’ah a let tha’n i, Russia Ram then Siberian Khuapi Novosibirsk ah a kir i a tum tha’n ti’ah Russia News Agency Taas nih a chim. June 26 hi Swissokel Hotel ah an caam i, a hnuzulh PA Lt.Col Thet Aung, Pilot Maj.Aung Nyein chain,Chief Engineer Maj.Kyaw Lin, Joint Engineer Maj.Niang Chyen Aung le body Guard -9 he Night Club nuamnakin an caam hna ti’ah theih asi.\nNi 27 Zingin Novosibirsk Khuapi i an Tolmachevo Airport in Siberian Dy Governor Mr Petulov Yuri Frogravicha le Myanmar Embassy Attaches Zaw Lin Oo le Military Attaches Brig. Kyaw Soe Mo nih an thlah hna i, Nyphidaw Ral kap Army Airport cu Zaan 11:28 PM ah an phan ti’ah theih asi. Nyphidaw Ralkap Airport in Lt. Chief General Soe Win le Russia Ambassador to Myanmar H.E Nikolay A. Listopadov le Mi dang pinah Nyphidaw Tianghmu zongnih an rak don hna.\nJune 29,2021 in Vawleicung Ram rum bikmi Ram- 20 telnak G-20 Foreign Ministerial Meet cu Chairman a tlaih liomi Italy ram thlang lei Southern City Matera ah an nei tha’n cang. Hi Meeting hi Italy Foreign Minister Luigi di Maio nih a hruai hna lai i, US Secretary of State Mr. Anthony Blinken le China Foreign Minister Mr. Wang Yi hna an i tel lai i, biatak te’in i phomh dawh an si. Asia in Japan le S.Korea pinah Australia an i tel fawn lai.\nASEAN Ramchung in Singapore Foreign Minister Mr. Vivian Balakris – hnan a tel lai. Anih hi UN tang 20 International Civil Society Groups(C-20 groups) le Convenor of Global Governance Group-30 tuan liomi asi. Cun, Italy Foreign Minister De Maio sawmnak in Indonesia Foreign Minister Retno Marsudi zong a tel ve lai. Aruang cu 2022 ah Indonesia nih G-20 Chairship a lak cang lai ca’ah asi.\nTu ta’n ah hin Singapore Foreign Minister Vivian nih Myanmar ram buainak kong chuahpi a timh i Indonesia,Japan le S.Korea Foreign Ministers pawl nih biatak te’in dirkamh cio an timh ti’ah thawngpang thar theih asi. G- 20 Leaders( Ram Presidents/Prime-Ministers) Submitted cu a ra laimi October thla dongh lei’ah an nei tha’n te lai.\nNLD Cozah Chan i President House Spokes -man le Aungsan Suukyi nih a Mi zumhngaimi U. Zaw Tay cu Ralkap Cozah nih June- 26,2021 khan an tlaih nak Nyphidaw Thonginn pi chung in an chuah tha’n cang. Amahbelte zei Politics hmanh tuah lo dingin a min a thut cang ti’ah Ralkap nih thawng an thanh.\nMizoram lei zong kan hnu lei Zarhchung khan Ralzam Minung 700 leng Chinram in an lut ti’ah India News nih a tial i, Chin State Ex-CM Pu Lian Luai le NLD MP thar/thing- 22 he Mipum 10026 Refugees an um cang. District 11 lakah District-10 ah Kawlram Ralzam an um i, Champhai District chung lawngah Mipum-4352 an um cang an ti. Tutan arak lutmi pawl hi Mindat, Kanpalet le Matupi lei in a lutmi an tam ti’ah theih asi. Credit: MC Biklian


A bia cu uar um bak: Mi rum lawng ka vat hna lai tiah a chim mi nu cu JP Morgan i CEO mirum pa nih ca a kuat – Vaurawng\nA bia cu uar um bak: Mi rum lawng ka vat hna lai tiah a chim mi nu cu JP Morgan i CEO mirum pa nih ca a kuat\nRak rel ve hrim , fimnak cu an pek hrim lai .Mi rum mi lawng vat a zuammi nu pakhat cu duh mi kawlnak Forum ah hi ti hin ca pakhat a post . Keimah cu kum (25) ka si cang . A dawh zong ka dawh , mit zong ka hlang tuk . Kum khat a dollar ting (5) luhnak a ngeimi le a cung poh vat kan duh hna . Ka duhhakkau tuk maw ? Asinain kum khat ah dollar ting (1) a lut mi cu New York ahhin mi zaaran an si ko tiin a tial .\nKan hal mi hna a sang tuk maw . Hi Forum chung ahhin kumkhat ah dollar ting (5) a lut mi nan um maw ? Nan um ahcun rak ka hal uh ! Nan mah bantuk vat khawhnak ah zei dah ka tuah lai ?? tiin a post .\nMirum le mi si khomi nupi hi a dawh zong an um lo , mit hlang zong an um lo . Asinain mirum le si kho lawng te an vat hoi ko . Kei cu ka dawh , ka pumrua zong a tha , mi rum mi nih ka hal uh tiin a post than ko .\nMinthang JP Morgan CEO pakhat nih a catial cu a hmuh tikah a tang lei bantuk in a leh ….\nNa post mi hi tha tein ka rak rel cang .\nNangmah bantuk biahal mi nu hi a leng zong ah an tampi ko lai . Na catial mi cung ah kan leh ko lai . Kei ka tangka lut hi kumkhat ah dollar ting (5) leng a si . Na tinhmi pasal ding he cun ka tlak ko .Asinain riantuan mi pakhat dirhmun in van zoh ahcun nangmah in thit cu sungh zatlak tak a si tiin ka chim ko lai .\nTha tein ka chim ko lai , minu na duh ning ahcun “dawhnak ” le “tangkaa” kha thlen na duh i a si . Mah zawn ahcun na palh lai . Minu na dawhnak cu duhsah tein a rawk kho lai . Ka tangkaa cu a herh loah hloh le thlau ka siang lo .\nKa chim ahcun kei ka tangkaa lut hi kumkhat hnu kum khat a karh lai , nang na dawhnak cu kum khat hnu kum khat a zor lai . Cu caah riantuan tu pakhat dirhmun cun sungh lei lawng te a si caah kan in duh kho lo . Hman ten chim ahcun a zor hnga dingmi thil cu na zuar cun zuar , na duh locun pawng ko tiin a leh .\nKum khat ah ting (5) a lutmi hi mi hrut an si lo . Kan mah nih cun nangmah minu cu a nuamhnak lawng in kan in komh ko lai . Mi rum pawl vat ding tiah na ruahnak kha hlonh cang tiin ruahnak pek kan duh .\nNangmah pumpak kha kum khat ah dollar ting (5) hmuh ding in i zuam . Mi rum pa pawl kawl lennak in mah hi na caah a si kho deuh mi a si tiin CEO mirum pa nih a leh .\nBe the first to comment on "A bia cu uar um bak: Mi rum lawng ka vat hna lai tiah a chim mi nu cu JP Morgan i CEO mirum pa nih ca a kuat"


RIP. MALAYSIA AH LAIMI THIHNAK FAK KAN TONG – The Chinlung Post\nMalaysia ah Laipa Zan aa Ihnak in tho kho ti loin a nunnak a liam. Malaysia ah Laipa Ai Nwai Si Aung Kum 27 cu Nizan October 23 zing ah a ihnak in tho kho ti loin a nunnak a liam, Ai Nwai Di Aung cu Chin Ramkulh Paletwa Peng Kyentthinwah khuami a si tiah kan theih.\nAi Nwai Di Aung hi Khan pakhat ah a it mi a si, Paangka zong a on ko nain, zinglei riantuan Kal a za cang I a tho ti a ihnak Khan ah ka va zoh cu a nunnak a Rak liam cang,” tiah a hawipa Ai Nang nih Khumi thawnglatu hna sin ah a chim. Ai Nwai Di Aung cu Malay UKM sizung ah kalpi in zohfelnak an ngeih hnu ah ruakvuinak le a dang tuah herhmi thawngthanh si te lai.\nPalik zung report peknak, ruakvuinak le sizung kalpinak vialte cu Palatwah Khumi community ( PKC) nih țuanvo laa in an tawlrel cuahmah lio si. June thla in October 23 kar thla 5 chung ah Khumi miphun hi a thimi 6 an si cang. Covid-19 ruang ah silo in damlo ruang le hi bantuk ihnak in thawh tiloni nunnak a liam beh mi hi an si, tiah Ai Lwin Lwin nih Khumi thawnglatu hna sin ah a chim.\nMalaysia a phan mi chungkhat unau zapi sin ah Malaysia cozah nih a chuahmi covid-19 phung vialte cu țha tein zulh ding, um kal țhut to zong i ralrin ding tete zong PKC țuanvo neitu hna nih an chim chih. Kalaymyo, Akongthi, Teirial. Credit: Salai & Mai


Zei Ruangah Dah Zumtu Tamtuk Minak In,A Zum Lomi Cheukhat An Tthat Deuh ? Billy Graham – Chin International News\nZei Ruangah Dah Zumtu Tamtuk Minak In,A Zum Lomi Cheukhat An Tthat Deuh ? Billy Graham\nSeptember 10, 2019 admin Biaknak 0\nBiahalnak : A Zum lo mi hawi pakhat ka ngei i, a caah cun Pathian ttih hi umzia angeilo mi bantuk a si. A si nain cu mipa cu mi ttha tuk mi a si fawn. Khrifa mi tampinakin a let in a ttha deuh. Zei dah a ruang a silai ???\nBilly Graham : Khrifa tamtuk hna hi mi ttha bik cu an silo. cun Khristian tamtuk hna zong hi, an chia bik fawn lo.cu bantuk cun a zum lo mi hna tamtuk zong hi an ttha bik fawn hna lo i, cu caah cun a ttha kan tawn le a chia kan tawn zongah ka ni lawmh ding a siko.\nA Hawipa cu zeiruangah dah a tthat tiah cun ,a ruang a um hrim hrim ko lai. Pathian nih a kan pek mi ruangah mi ttha an um i, Nu le Pa hna nih an cawn piak mi hna ruangah mi ttha an um fawn . zum lotu hna an si ruangah mi ttha an si cu ka zum lem lo .\nI hawipa nih cun Bawijesuh hi rak zumh sehlaw, a ttha deuh fawn lai i, mi dang zaangfahnak zong angei deuh fawn ko lai. Bible nih cun thlarau theipar cu, dawtnak le lawmhnak remnak ,tthatnak ,zumh tlak sinak ,mah tein i control khawhnak te hna an si tiah akan chimh mi cu a si. Galatia 5 : 22-23\nNu Pakhat Cu Pasal A Ngeih Hlan Ah Mipa Dang A Kawp Hna I, A Fa Pawi Mi Cu,A Thah Duh Lo Ruangah Velh A Tawng .\nPresident Donald Trump Nih US National Security, John Bolton Cu A Rian In A Phuah .


Lunghrinh in tlaih mi San Win Aung SAC ralkap nih an thah, tangka sing 10 in aruak an hlamter hna - Chin Eleven News\nLunghrinh in tlaih mi San Win Aung SAC ralkap nih an thah, tangka sing 10 in aruak an hlamter hna\nAugust 26, 2021 Lianchin Thang Myanmar 0\nYangon Ramthen, S.Okkalapa Penguk Zung cu August 22 lio ah bomb a puak i lunghrinh in tlaih mi volunteer Mg.San Win Aung (kum 19) cu SAC ralkap nih August 25 ah an thah i tangka sing 10 in aruak hlam ding chungkhar an thanh hna.\n“Mg. San Win Aung hi volunteer in a um mi a si. Hi bomb puahnak he zeihmanh aa pehtlailo. Amah hi S. Okkalapa Peng 10 Sang, Artawka lam 21 ah a um mi a si. Atu cu an thah i tangka sing 10 in aruak an hlamter hna,” tiah amah he aa naihniam mi pakhat nih a chim.\nAugust 23 lio ah Mg. San Win Aung hi SAC ralkap nih hringtu anu he tonnak nawl an pek. Upat pekta le a hnu bik siaherh biacah caan an pek mi zoh tik ah SAC nih tinh mi ngei tein an thah mi a si, tiah an zumh.\nAke le kut ah cincik in an khih. An velh tuk ca ah lam zong a kal kho ti lo. SAC ralkap nih cun, nan nu hi bia (upat pe) law a hnu bik biacah na duh mi chim ta, an ti i SAC ralkap nih Mg. San Win Aung hi tinh mi ngei tein an thah mi a si ko, tiah Sangmi nih an chim, tiah Khit Thit Media nih a tial.THT\nPalek A Hrokhrol Taktak Mi Dalaan A Tuan Chih Mipa PDF Nih An Tlaih Cang\nKawlram Hmun Tampi Ah SAC Ralhrang Nih PDF Le CDF Pawl Nan Hriam Chiah Uh Tiah Thawng An Thanh


A LU PHURTU AN UM MAW? – DOH PHIT\nA LU PHURTU AN UM MAW?\nFebruary 21, 2019 admin CAHOLH, TUANBIA 0\nPele vanva lolam sakhi nan kap maw?\nA kah cu kan kah ko\nA lu phurtu an um lo\nA lu cu khur ah phum….\nSalu cu a kaptu nih phurh phung, cucu kan Laiphung. 1999 tthal, B.Th kai kaa thawh lai te ah sakhi ka rak kah. Mi meithal in ka kah caah a vaang cu meithal sa ah a kal ko. Alu cu a kaptu keimah covo hrimhrim a si. Kan inn ah ka tlunpi. Sakap tawn a si bang, ka pa a rak i lawm tuk. Ttha tein a lu ka kheuh lai i kan innka cungah kan taar lai a ti. Dawhtein a kheuh, ro tuan seh tiah pokhlet ah a pho. Zaan kan ih kar ah uico nih a rak i tlik diam. Ka pa thinhun cu a mak. Sianginn kai ah kai thawh. Sianginn khar i ka rak tlun ah, kan innka cungah salu a rak i taar. Keimah kahmi sakhi lu, uiko eibang kha ka pa nih a hmuh i a rak tarmi a si. Ka pa cu a kan thihtak cang. Hi lei ah ka hmu tthan ti lai lo, nain a salu tarmi cu ka hmuh tthan te lai.\nLaimi nih Miphun ni kan ngeihmi hi miphun dang nih an kan tuahpiakmi a si lo. Kanmah Laimi kan pupa kutchuak a si. Kan pupa hna kahmi a si. Mi nih khaan hawt piak chawm in an kahmi a si lo. Anmah ramvaihnak le salem tumnak in an kahmi a si. Cucaah an kahmi salu (Nengpi lu) – “Chin Miphun Ni” cu hmaingal ngai in, techin fapar chan hmun dingin pang ah an kan taarpiak. Ka sakhi kahmi lu uico nih aa tlik bang, kan nengpi lu (Chin Miphun Ni) cu Kawl pawl nih an fir i, anmah kahmi CENGHNGIA LU (Chin State Day) tu an kan taarpiak.\nKum zeizat remruam dah cenghngia lu (Chin State Day) kan i tar. Nizan tihni tiang pei an kan taarpiak ko kha. Kanmah kahmi Nengpi lu (Chin National Day) kha anmah tein maw an rak kan khirh tthan. Nemmam! Lai pa salttha, pa ralttha hna nih thisen tampi luan hnu ah an va chuhkhawh tthanmi hna si lo maw? Ziah Laiphung ah salu cu a kaptu nih phurh phung si lo maw? Ziah Kawlpa cu kan phurhter ne? Inn tiang a phur huam lai lo. Lampi ah a phum diam cang lai.\nKei hi upa, mifim bia ngaih le paih zoh ka huam. Hakha Bible sianginn ka kai chung vialte Chin State Day paih zoh ka hrelh lo. Kan camipuai lio a si tawn. CSD thaizing phit ding paoh hawihlan bik ah ka rak zoh zungzal. Paih zoh cu ka hrelh ballo, nain bia ngaih belte kum khat lawng ka ngaih huam. Ngaih awk a um lo. Zung rianttuan pawl report peek ni a lo. Zeitik hmanh ah lim an timh lomi Hakha le Thantlang lam kattaza phahnak report pawl khi.\nKum sau ngai Hakha i Miphun Ni ka hman lo hnu, 2016 ah ka va hmang tthan. Chin State Day (Cenghngia lu) kha Chin National Day (Nengpi Lu) nih a rak rolh. Zoh ah lung a hmui, tha a nuam, nain an caan hman ning tu cu ralkap chan lio bantuk khan NLD pawl report peek ni a lo ve. Cucaah Chin Miphun Ni hi a cozah nih tawlrel lo in Chin mipi nih tawlrel a hau hita timi ruahnak a ka ngeihter. Cuticun, mipi nih kan duhmi minung kha SALU kan phurhter khawh hna lai. A kaptu nih an phurh khawh lai.\nCredit: Duh Tin Kep\nNgasa athat nak phun (5)\nNgapali Beach ah dawhtak in Model Yamin May Oo


Thlipang Bo by Thlasui Tluangneh - Reviews, Description & more - ISBN#9781622305476 - BetterWorldBooks.com\nimage Thlipang Bo\nNew 1622305477 Brand New! Not Overstocks or Low Quality Book Club Editions! Direct From the Publisher! We're not a giant, faceless warehouse organization! We're a small town bookstore that loves books and loves it's customers! Buy from us and you get great service as well as a great price! Your business is valued and your satisfaction is guaranteed!\nNew. Text in Burmese, Chinese, English. Trade paperback (US). Glued binding. 160 p. Contains: Illustrations, black & white.\nNew 1622305477 Special order direct from the distributor.\nA than a rang tuk chan ah khua kan sa cang i, cu lak i khuasak cu kan thiam ngaingai zong a herh tuk cang. Kan nunphung, holh, le ca hi cauk in a tam khawh chung in kan chiah lo ahcun a hnu deuh le a tuan deuh lawng a si lai, an lotlau dih te lai. Cu hna sin cun kan miphun zong a dir kho te lai lo i a lotlau colh ve ko lai. Cu thil a can ding cu kan ruat kho lai maw? Hi vawlei ah hin theih awk hngalh awk hi a tawr tuk hringhran. Mino nih mah nunphung le holh le ca an uar ding le an sunhsak ding hi a biapi tuk. Tar le upa cu thlan hmun a panh zuahmah mi an si. Ram le miphun ca i ruahchannak vialte cu mino kut in awrh a si. Tuchan cu TV e Video e IPod e MP3 e, tiah a min zong chim cawk lo in vawlei fimthiamnak thilser pawl i hunh le cu bantuk thil tawnghtham i hnangamh chan a hung si cang. Cu bantuk thil i kan i phum tuk sual le kan pil tuk citcet ahcun khualeng thil kong ruah khawh a si ti lai lo, cu cu tihnung ngai a si ti kan ruah kan hngalh a herh ngai. Tutan i kan hun chuahmi Wuthering Heights hi kan rak tial hmasa bik cauk a si ruang lawng si loin mino duh phun le rel huam awk phun a si lai, ti ruat in kan hun chuah than. A rauh hlan ah cauk dangdang (Biographies) hun chuah thluahmah timh a si. A cawk le a rel in thazaang i pek khawh ahcun, cu cu catialtu ca ah cun bawmhchanh ngan tuk ah ruah a si ko lai. Catialtu\nMedia: Paperback Book, 160 pagesLanguage: BurmesePublisher: Xulon PressEdition: UnknownISBN-10: 1622305477Publication Date: Jul. 18th, 2012ISBN-13: 9781622305476Dimensions: 5.51 x 8.50 x 0.37 inchesShipping Weight: 0.46 lbs


Dr. Lian Hmung Sakong inn SAC Ralhrang nih an Chuh! – The Cherry Par\nDr. Lian Hmung Sakong inn SAC Ralhrang nih an Chuh!\nOctober 30, 2021 October 30, 2021 Cherry News\nDr. Lian Hmung Sakong inn SAC Ralhrang nih an Chuh\nHakha khua, Sakta lam ah a ummi Dr. Lian Hmung Sakhong inn cu rampi nawlngeihnak in kan chuh lai, tiah SAC ralhrang nih a innhmai ah ca an tar. Dr. Lian Hmung Sakhong cu CNF ah vice chairman-2 rian le NUG ah Minister of Federal Union Affairs rian a tlai liomi a si.\nSAC ralhrang nih inn an chuhmi kong he pehtlai in Dr. Lian Hmung Sakhong nih, “Hakha i ka inn cu Min Aung Hlaing le a ralkap nih a kan chuh/firpiak.\nKan ram le kan miphun luat nakding ca ah kan zeizongte kan thaap dih. Kan inn, kan lo le kan thilri cu an fir khawh ko lai, sihmanhsehlaw, a fekmi kan lungput cu zeitik hmanh an an fir kho lai lo, an hrawk kho lai lo,” tiah a ttial.\nUico hna hi cu an hnawksak ngai..mah a inn pawng kam dih lak khan bom chiah hna uh law..uico hna an kal tik ah thi dih hna seh. Ram le miphun caah nan sunghmi le nan kaltakmi a tam liangluang ko ee. Pathian tu nih kan dirpi ko seh. Teinak kan hmuh than hlan chung paoh rak kan dohpi ko uh.\nFirkhu bak an si ko….nih chuak maw ttah chuak dik an si. Saya Lian, Kan Ram dothennak ah Pabik pakhat dirhmun in Pathian nih an hman…nan I pumpeknak a ngan tuk hringhran…Mipi nih Kan in upat! An hna ngam nak va ti ta rih ko hna seh. An rau ti lai lo.A Rauh hlan ah bit ti ling in a khawt ding mi lawng te an si ko.\n← Ralhrang nih hin CNF/A Le CDF hi 100% ah 100% an tei ti bak hna lo!\nZaw Min Tun Nih Vawleipi Hlen A Kan Timh Than Hoi, Maw Zawng Me Lung Phu! →


PATHIAN NIH MIN AUNG HLAING HI KAN CAAH ATHLAH TIAH KA RUAH – The Chinlung Post\nMin Aung Hlaing hi tlaang cungmi a kan bawmtu ah kan biak PATHIAN nih a van kan thlah piakmi asi tiah ka ruah. Ka hmuh ning cu hi ti hin a si. A tu kan Kawlram uknaak phunghrampi hi hrawh lo in cun a remh I remh ding cun democracy federal ka duh ko a timi NLD hmanh nih Ralkap le USDP party I tlaang cungmi hi vuancichouh CM te hi cu an mah duhmi te.\nI thim ko hna seh ti in cite an kan liah mi hmanh an duh ve lo tik ah phunghrampi a remh I remh hin cun NLD nawl koko hin cun tlaangcungmi nih mah te uk khawhnaak federal kan duhmi hi a cuanh in cuanh khawh ding a si hrimhrim lo ti ngam ding a si. Phunghrampi chung ah hin ralkap uknaak a fehfuan khawhnaak ding caah le tlaangcung miphun kan duhmi covo hmuhnaak ding a dawnkhan tu aa ttawnttokmi a tam tuk hringhran.\nTlaangcungmi le ramkulh vialte kan ca ah cun mah te I uk khawhnaak lam thluan hi a tu lio aanaa a kan ting piaktu Min Aung Hlaing nih hin a kan vih piak, lam a kan sial piak I a kan bomh bia a si ti in kan ruah a hau tiah ka ruah.( A mah lehlam hi cu anmah kawl nih an thin hun tuk ah an thah I mei in a ruak kan duah tiah an tar bantuk khan thih chiat in a thi lai I a va lotlau ve te ko lai ).\nCu ca ah kei nih cun Min Aung Hlaing hi tlaangcungmi a kan bawmtu ah kan biak PATHIAN nih a van kan thlah piakmi a si tiah ka ruah. Luatnaak le mah te I uk khawhnaak cu kan biak PATHIAN nih kan hmuh ter hram ko seh! Credit: JP Biak Tin Sang. Note. Chapmi le remhmi pakhat hmanh a um lo. Amah nih attialning tein copy kan tuahmi asi.


Ramdang ram tthangcho a um Laimi kan i za ve maw? – The Cherry Par\nRamdang ram tthangcho a um Laimi kan i za ve maw?\nJanuary 28, 2021 Cherry News\nA luancia kum 8/9 lio hrawngah Lai pastor pakhat nih a rak chim belmi cu Malaysia i a ummi, Laimi an hruhning le an molh khawh ning cu khuaruahhar an si ko. A kilven, a tthithruai, le a zohkhenh an har tuk a ti. Amah hi Malaysia Laimi sinah pastor caan saupi a ttuan cangmi a si. A ti rihmi cu vok le ar bantuk an si ko ati. A chimmi Laimi chungah hin atu i ram tthangcho le ram rumnak a phanmi, Laimi vialte zong nan i tel ve ko.\nRamdang a phanmi, Laimi (Chinmi) kan i za nemmam lo. Tamtuk kan i zuam rih a hau. Kan sining le kan dirhmun a niam tuk rih. Khrihfa kan sinak zongah tamtuk in chambaunak kan nei rih. Ramdang kan phaknak zong a sau rih lo ruangah kan lung zong a fim rih lo. Atutan thimnak hrim in kan Khrihfa lungput le ziaza le kan sining tamtuk a lang. Zapi zaran cu kan muisam, kan hnipuan hruk le kan umtu hoiher le kan biachim holhrel in kan dirhmun kan sining a niamning cu a lang dih ko/a thei dih ko. Mahtluk in kan dirhmun kan sining a niam nan kan i uah tuk rih hoi cu mu. Kan thinlung put a hei uak khawh ve ning. Kan lung a khong ning le a puam ning hna hi a mak khi si ko. Kan sining, kan dirhmun, kan ziaza, kan lungput, le kan biachim holhrel kan chambau ning pawl cu chimcawk lo a si ko lai. Credit: Saya Van Tum\n← Cakei Fim hi Zophei le Senthang peng in aa thok ning tuanbia\nPresident hlun, Donald Trump cu Florida a umnak Mar-a-Lago ah House Republican leader Kevin McCarthy nih a va ton →


Can Na Ngei! - A VEL IN KHAMH KAN SI\nCAAN NA NGEI KO\n“Bawipa nih a ka pekmi ni hi zeitluk in dah a that; hi ni ah hin I lawm usilaw I nuam usih.”Salm 118:24,\nVawlei cung mi vialte, a rumbikmi mi rum vialte le mi fim bik zong kan dihlak in nikhat ah aa zatmi caan kan ngei cio. A hohmanh nikhat ah second pakhat te zong hawinak in can tam deuh a ngeimi um a si lo. Pathian nih na caah a sermi NI na ngei. Pathian laksawng asi. Cucaah, atu caan tiah kan auh nak asi. Zing fatin te, Pathian zangfahnak cu a thar zungzal.\nNifatin te, Pathian nih fimthiamnak cawnnak caah, Riantuannak caah, Nihnak caah, Dawtnak caah, amah sunparnak ca I Nunnak caah, le a mah he pehtlaihnak le amah biaknak caah a ZA in can an pek ko. Na nunnak ah tuahseh tiah an duhmi kha lunglawm tein tuahnak ding caah a ZA mi caan an pek. Cucu laksawng asi. Bawipa sinin na hmuhmi Laksawng sung, NI sunglawi cu zeitindah na hman?\nBawipa thangthatnak caah, amah riantuannak caah, CAAN ka ngei lo na ti sual maw? Mi vialte hi a mah sunparnak caah ser kan si (Isaiah 43:7). Sunparnak caah Nung ding na si nakah, Bawipa caah caan ka ngei lo ka rian tam (Busy) na ti sual maw! Bawipa nih amah sunparnak caah na nun khawh nakhnga a ZA in can an pek ko. Nunnak hi Bawipa ta asi. Serhnawhchan na sinak sunparnak ca Nunnak caah na Caan tha hman hi sullam ngei te Nunnak hman asi.


Final Result:A chuak taktak cang lai hi’Trump le Biden kong ah. – Onlinenungak\nFinal Result:A chuak taktak cang lai hi’Trump le Biden kong ah.\nUS supreme Court Judge pawl nih 2020 Presidential Election ah buainak a um mi remh tthan dingin an nawlngeinak tangah an chiah cang. An rian ttuan ding mi le an rian ttuannak state hna cu an I phawt cang US supreme Court ah hin Judge 9 an um hna. Cu lakah minung paruk hi Conservative, Republican president nih a thim mi an si ii, pathum hi liberal Democrat president nih a thim mi an si.\nUS supreme Court 2020 presidential election biakhianak tuah ding in Conservative Judge, Samuel, Clarence Thomas, Brett Kavanaugh le Amy Coney hna cu state pali, Pennsylvania state, Georgia State, Michigan state, Winsconsin state ah thil sining zoh fel I, biakhianak tuah ding in US Supreme Court nih nawl a pek cang hna. Cun libera judge Elena Kagan nih State pahnih Arizona le Nevada ah thil sining a zoh fel lai i mah hnuah biakhianak tuah ding in US supreme Court nih nawl ve.\nHi bantuk in US supreme court nih 2020 Election kongah biakhinak tuah ding in an kut ah a chianak ruang bik cu Emergency appeal a um ruangah a si. Supreme Court a phanh cang caah atu cu thil sining fiangtein thei khawh a si cang lai. Duh ning poh in thawngzamh tu hna nih teitu le sungtu tiah an zamhmi bantuk asi ti lailo. US Supreme Court Judge pawl nih mah state a buai ngai mi kongah biakhianak an tuah i teitu hi US President ding mi cu a si lai. Source: T.Ptimes\nA tang hi na rel rilo cun relchap ko:\nJULIAN CUNGAH DUHTHIMNAK A UM CANG: Donald Trump hi a men bak lo. Nihin ah London court nih report nih achimning ahcun, Julian Assange cungah duhthimnak a um cang tiah a ti. Donald Trump nih atimi cu, 2016 US presidential election hlan I Democratic National Committee emails a hack mi vialte ka kut cung na phanhter dih ahcun ngaihthiam na si lai tiah a ti. Assange hi nihin tiang London thonginn ah a um peng, US nih rak ka kua a ti nain London a kua lo.President Trump nih a chim bantuk in Julian Assange nih tlam atlinter ahcun thongchung in chuah asi lai I, cuhlan I US cozah thlithup thil a phozar mi vialte zong ngaihthiam a si lai tinak asi. Julian nih zeibantuk biakhiahnak dah a tuah te lai. Email a firmi vialte cu Donald Trump kut phanhter I, Thonginn chungin chuah lawng si loin asualnak vialte ngaihthiam maw aa thim deuh lai maw, Thonginn chungah thih hlanlo um dah aa thim deuh te lai\nJulian nih a hack mi emails vialte Trump kutcung aphanhter bakah cun Obama chan lio ah zeitindah thil an rak tuah timi vialte Trump nih a theih dih cang lai tinak a si. Obama le Hillary Clinton caah thinphang ngai ngai asi. Hillary nih US Secretary of State a tuan lio ah ning cang loin email a hmang timi kongah buainak tampi a rak um cang. Mah vialte zong theih dih a si cang laiDonald Trump cu phungning tein Republican Party nih 2020 president aa cuh than lai timi fehternak an tuah cang. Cu fehternak an tuah hnu ah President nih Americans mipi riantuantu hna caah pakhat achimmi a um. Atimi cu, American companies pawl nih hi hi nan tuah lai lo tiah khamnak atuah. Cu cu zeidah asi tiah cun, American companies pawl nih riantuantu hna cu thlahlawh tlawm deuh pek duh ruang menah American minung riantuantu cu a rian phuah riangmang i phungning lo mipem cu thlahlawh tlawm deuh pek in lak tibantuk a ngah lai lo.


Hmuhning le Ruahnak (Thoughts and Opinions) – welcome!\nCategory: Hmuhning le Ruahnak (Thoughts and Opinions)\nThil sining a phunphun cung i pumpak hmuhning le ruahnak\nAtu lio vawlei ral\nNikum kum chin hrawng ah vawlei pumpi ca I ttih a nung bik (global threats) pawl hi mirum sifak i dannak (inequality), kokek harnak (natual disasters) le ralthawh (terrorism) an si tiah ceih bik an si tiah tampi nih hna tlakmi a si (Laiholh in ka lehmi biafang pawl hi kaa lungsi bak ve lo, sorry). ISIS pawl cawlcanghnak nih an kan tthihphieh dan, tukum EU in Britain an chuah (Brexit) le Donald Trump nih election a tei hnu pawl hin khua ka ruah ngaimi cu vawlei cung hi ttihnak nganpi nih an kan zelh timi a si. Minung tampi nih biakhiahnak kan tuah mi hi mah ttihnak in a chuakmi a si tiah a ka zumhter ngai.\nA poinak cu mah ttihnak hi huatnak he aa cawh i ramdangmi/mihring ttihnak (Xenophobia), Islam/Muslim huatnak le ttihnak (Islamophobia) pawl a bikin an si. Cun ramkhel kong (Politics) ah keh le orh (left-wing le right-wing) pawl hi a hlannak in aa do khunmi le aa hua khun mi an lo, Pastor pa pakhat bia cun minung vialte hi a ho sin dah na ttan lai ti phunphai mi khi kan lo. Thil sining le ttihnak nih an kan cheuhmal dih ko.\nCu ttihnak cu ttih phu te a simi a si, a sullam lo in a chuakmi ttihnak a si hrim lo. Mawh lo a si ko. Kanmah miphun mipem chung zongah ramdangmi/mihring ttihnak a um cang. Kawl ralkap sinin a zaam mi tampi hmanh nih ramdang ralzaammi cungah zawnruahnak langhter kho lo tiangin ttihnak nih an kan kham.\nKan sianginn hi miphun tam taktak kan I cawhnak a si. Sianginn hme te a si i hawikom ngeih a fawi tuk pinah, ton ciami i ton tthan lengmang a si hawi thar tampi kaa chap. Ram tampi in Islam/Muslim he, biaknak a ngei lomi he, Buddhist he Khrihfa he gay le lesbian he kaa kom I an lungthin a va tthat ning hna le an felfai hna ning, dawtnak an ngeih ning ka hmuh tik ah anmah hlei in ka va tthat hlei lo ning khi kaa fiang chin lengmang. Mah hi ka hawi le an si i zeihmanh ttih an nun deuhnak le fih an nun deuh hlei nak an um ttung lo ka ti. Mi zong an soi lo, nek zong an hmang lo. Biakinn pulpit cung in mi a soi mi tu khi ka sia an rem deuh lo.\nFarewell Dinner at Diane´s <3\nMuslim vialte an ttha dih lo, gay/lesbian vialte an ttha dih lo, Khrihfa vialte kan ttha dih lo. Mi cheukhat tuahmi thil ttha lo ruangah aa saing lomi vialte kan I huat viar ahcun mah cu ngeihchia tuk a si ka ti. Mah hnu bak in hin dawtnak nih ttihnak a tei (1John 4:18) timi Bible ah a ummi le Aung San Suu Kyi zong nih a chim lengmang mi hi lungfian kaa thawk.\nReminds me of a book by Mya Than Tinh (Peeking the moon through “…´´-don´t know the word in English)\nPakhat le pakhat I zumh lo, I ttih, I ngaihlah nak bu ah um cu a nuam lo tuk. Khua a sik, ning a tti, tuk a sum. Vawlei cu a rawk cangmi a si caah a phung a si ko. Kanmah pumpak tu huatnak le ttihnak a karh ter tu si lo in dawtnak le lumnak a chap tu si kan I zuam ahcun a nuam deuh ving lai tiah.\nPosted on December 16, 2016 by myborspPosted in Hmuhning le Ruahnak (Thoughts and Opinions)Tagged Fear, Global threats, Hatred, Love wins!Leave a comment\nBlog tuah cu cathiamnak\nCa hman tein ttial hi fimcawnnak ah bawmtu ttha tuk a si zia hi ca ttial ka fel lo hnu lawng in ka lung piang. Blog ka tuahka kum 1 hrawng hi ca ttial ka fel tuk. Zarh khat ah post 1 tal cu ka ttial. Thla 3 hrawng ka ttial in ka nundan ah zeidah aa dang ti ahcun thil pakhat khat ka thluak le ka lung ah a luh tikah khua tam deuh ka ruat, thuk deuh vak in ka kherhhlai (analyse), ka reflect ka ti lai cu.\nA biana ah kawl movie pakhat ka zoh tikah a hlan bantuk in nihsawh le soi sawh lengin khua a ka ruah ter. Kawl movie cheukhat (a tam deuh) cu a sullam a um bak lo khi mu, nain mah movie pawl a sertu le minta le mintami pawl hi misawhsawh an si lo, talent an ngei mi lawngte an si, zei ruangah dah movie a chia pipi a chuah ti tikah rianttuan tti thiam lo, market sining, tinhmi parihtat (audience) ho te dah an si, timi pawl tiang khi tuak ka a ka hman ter. A tthatnak cu mi soi ka ngamh ti lo.\nLondon with Flo, Spring 2015 <3 Mah trip dih in hin blog ttial ka thawkmi a si.\nBlog ka ttial tlawmpal ah master ka thawk i keimah caah cun master le bachelor hi aa dang tuk. Bachelor ka kai lio ah ca kaa zuam lo tuk caah a si ko rua khah. Sianginn nih ca rel le rel lo kong ah control a tlawm tuk tikah pumpak in sikaan a ngei lomi caah cun bachelor cu holiday khi a si ko. Master ah cun, an zei dik a ti, zarh fatin an kan control, discussion ah kan chimmi zong a hrihhram a um lo ahcun an kan chalh (chalh hei ti ko u sih). Zarhfatin ttial ding a tlawmbik 3 a um pinah, pumpak essay le group essay pawl a um peng. Mah lak i blog va tuah khi hruh hoi hna a lo. Nain khuaruah har a si, blog hi zarh thawk ka ah ka ttial tawn i ninga ni ca ap ding ka ttial tikah ka thluak rian a ttuan dan a rang tuk. Hmanmi holh hmanh aa lo lo nain mu.\nCa ka rel zong ah, mi biachim ka ngeih tik zong ah, an chim duhmi a muru khi fawi deuh in ka dawi khawh, cun keimah nih ka hmuh dan ti bantuk he rem tein ka thluak nih a chiah (organize) colh hna. Ca ka ttial tik zongah zeitin dah ka ttial duhmi ka hram ka domhh lai i ka duhmi ka langhter tikah zei tindah cohlan tlak dingin ka chim ali ti bantuk khi rang deuh in ka ruat kho. Ka ca ttial zong a rang an i pehtlaihdan zong aa rem deuh thluahmah. Sianginn kai le ca zoh a zaang deuh ngai.\nPerth, Australia (2013 Summer)\nKan hnu tthal rian ka ttuan, a dihin London ah kaa tthial i, Norway sianginn he London sianginn he ka kemh i cattial ka daithlang thluahmah. Sianginn ca cu ka ttial peng ko nain blog hman tein ka ttial tawn lio bantuk in ca ka ttial tikah kaa nuam tuk ti lo. Ka khuaruah dan zong a nuar thluahmah. Sianginn ca ttial khi cawnnak, practice nak ah si lo in, thil rit bantuk ah ka ruah. Mah bak ahcun kaa fiang.\nPutrajaya,, Malaysia (Winter 2014)\nMinung cu thil kan cawn dan aa lo cio lo, keimah kaa ziakmi hi ahopoah nih an i ziak lai ka ti bak lo. Nain test ding ah cun a tlakmi a si. Siangngakchia ca hrim ah cun san a tlai lai ti ka ruahnak cu kan duh zong duh lo zong ah ca ttial kan herh peng ko caah a leng ca ttial lengmang hi caan thlau men sawhsawh cu a si hrim lai lo. Blog tuah hi a tthat chinnak cu mi zapi hmuh ding in tarmi a si caah ralrin deuh a si. Nain perfect tuk i zuam le mi nih an duh lai maw duh lai lo ti i buaipi tuk ahcun bawmtu a si lo pinah hna a hnok lai tiah ka ruah.\nPosted on December 11, 2016 by myborspPosted in Hmuhning le Ruahnak (Thoughts and Opinions)Tagged Blogging, college life, studentalk, travelling, WritingLeave a comment\nNa rum maw? Are you rich?\nVawlei cung i a rum bik minung 85 nih an ngeihmi phaisa khi vawlei cung sifak bik 3.5 billion nih an ngeihmi he aa zat tiah Oxfam nih hlathlainak an tuahmi in an chuahpi, i the guardian tadinca nih 2014 lio ahkhan a rak ttial, a tang ah ka rak link lai. Vawlei cung hi a rummi an rum tuk i a sifak mi an sifak tuk, i caan a rau deuh deuh mah cu itluk deuh lei panh lo in a rummi an rum deuhdeuh i a sifak mi an sifak deuhdeuh ti hi zumh pah dih cio a si.\nWallstreet, New York City\nRum le sifah tahnak cu tampi a um, phaisa tampi ngeih hi rum a si lem lo ti cu kan hna a tla dih ko lai, nain phaisa pia khat hmanh ngeih lo cu sifah a si ko. Minung nunnak caah a herh bakmi thil (basic needs) pawl caah a hlan Lung chan bantuk in kawlhawl hi a har ngai cang caah mu. World Bank nih, a tawinak in, a sifak tiah khiahmi cu nikhat ah 1.90 US dollars le a cung hman awk a ngei lomi an si i 2012 ah khan cu tluk in a sifak rihmi hi vawlei cung milu ah 12.7% an tang rih a ti (World Bank, 2016). 1981 ah khan 44% bak sifak an rak um caah sifaknak cu kan tei khawh ngai ko ti awk a si.\nFlores, Indonesia. Photo by Anna Nyquist\n<3 Flores, Indonesia. Photo by Anna Nyquist\nAtu lio te ah hin mirum maw na si, mi sifak?\nNa lu cungah inncungcih a um ahcun, ihnak hmun na ngeih ahucn, thil hruk ding na ngeih ahcun, na fridge (yekhetettta) ah eidin a um ahcun vawlei cung milu 75% nakin na rum deuh; bank ah phaisa chiahmi na ngeih ahcun, na phaisa bawm ah phaisa a um ahcun, phaisa sawp na ngeih ahcun vawlei cung a rum bik 8% ah naa tel; al a thawhnak hmunhma ah na um bal lo ahcun, hrem na ton bal lo ahcun, mangttam na ton bal lo ahcun, vawlei cung miinung 500 million nakin na van a ttha (thluachuah a ngan) deuh; hi ca hi rel na thiam ahcun vawlei cung ah carel a thiam lomi minung billion 3 nakin na thluachuah a ngan deuh. Mah ca hi facebook, instagram ti phun ah nan hmuh bal cio ko lai. A source taktak hi ka hngal bak lo i cu zat kha zat an timi hi a hman taktak maw ti ka hngal lo nain a hman mi he aa naih hrim lai tiah ka zumh.\nI do not own this. Credit to rightful owner\nLaimi hi, hei ti phun in biachim ka uar lo tuk nain, ka hmuhmi minung pawl ah amah le amah thlak a hmang bikmi ahhin Laimi kan i tel. Kannih santlai lo hoi hna cu e, ti phunphai chim hrim khi toidornun cawn ah a ruatmi kan tam. Kan inn chiahru te, Pathian nih mawttaw chiahru te an kan pekmi, ti phun khi inn thar luh thlacamnak ti phun ah theih pah lengmang a si. Biachim lai zongah, keicu biachim ka thiam lo, tiah thawk phunphai khi a tam.\nKan i tthinh pah caan a si cang lo maw tiah?\nPathian nih thluachuah tampi an kan pek hna. Kan phut ruang ah a si lo tuk zia kan i fiang pah dih ko i hi thluachuah pawl hi kan hmurka hrim in a man kan tthumh ding a si hrim lo. Sining leng in thangtthat le fak kan ton tik i kan sia a rem lo ahcun kan hmur kan cip ding a si ko, a man tthumh len a hau bak lo. Pathian nih nan hmurka in a chuakmi bia theitlai nan ei lai (Phungtlukbia 18:20) an kan ti caah thiam lo, ngeih lo, santlaih lo lei cu chim lo bak a miak ko hih. Thluachuak bia lawng te, a tthami lawngte chim ding kan si, a theitlai ei ding cu a miak tuk cu mu. Thil a chia lei lawngte in a ruatmi sin um cu thazaang a zuk dih i a nuam bak lo.\nBurma in Paris, France\nA donghnak ah chim ka duhmi cu, kan rum tuk hna, thluachuah kan hmu tuk. Rum chin, thluachuah hmuh chin, dam chin kan duh ahcun kan hmurka hrim in bia ttha kan chim a herh. Bia lawng cun a si kho lo ti cu a fiang tukmi a si, nain kan i thawknak a tthat nak ah biattha cu kan chim ding a si. Cu kan thluachuah vialte cu kanmah ca lawng te ah kan hman cun vawlei cung nun hi um a har ngai lai caah a chanbaumi kan hrawmh ve hrimhrim hna a hau. Pathian zong nih an kan fial, tampi pekmi cu tampi hal tthan a si ve lai; tam deuh pek a simi cu tam deuh hal tthan a si ve ko lai (Luka 12:48), a ti. Kan thluachuah hmuhmi pawl hi pamh ding ah an pam tuk. Rawl tampi chuan i hleih ter i thlet viar, angki hruk theng lo ding tampi cawk, ti pawl hi, thil dang tampi lakah, i tthinh hrim a hau. Student budget in saupi um cu lung fimnak a si :D!\nOk, mah vial!\nKa link lai ka ti mi:\nWorld Bank ttialmi\nPosted on September 13, 2016 September 13, 2016 by myborspPosted in Hmuhning le Ruahnak (Thoughts and Opinions)Tagged global gap, inequality, rich poorLeave a comment